title: LaMonte Ulmer

text: Connecticutissa syntynyt Ulmer aloitti koripallon pelaamisen suunnilleen kahdeksanvuotiaana. Hän pelasi kaikenikäisiä vastustajia vastaan ja kehittyi pelaajana. Hän oli kiinnostunut myös amerikkalaisesta jalkapallosta mutta joutui luopumaan lajista koripallovalmentajiensa pelättyä Ulmerin loukkaantuvan lajissa.


title: LaMonte Ulmer

text: Yliopistotasolla Ulmer edusti Rhode Islandia vuosina 2006–2010. Kaksi ensimmäistä yliopistovuottaan Ulmer joutui tekemään myös muuta kuin pelaamaan koripalloa, mutta kolmantena ja neljäntenä vuonna hän kykeni panostamaan lajiin.


title: LaMonte Ulmer

text: Yliopistouransa jälkeen Ulmer pelasi NBA Development Leaguessa Maine Red Clawsin joukkueessa ennen siirtymistään Eurooppaan. Luxemburgilaisessa AS Soleuvressa hän pelasi kaudella 2011–2012 26,2 pisteen ja 12,5 levypallon keskiarvoilla. Elokuussa 2012 Ulmer teki pelaajasopimuksen suomalaisen Tampereen Pyrinnön kanssa. Pyrinnössä Ulmer pelasi kaudella 2012–2013 Korisliigan lisäksi myös EuroChallengessa. Hän sai kauden aikana neuvoja kehittymiseensä joukkueen muilta yhdysvaltalaisilta, Damon Williamsilta ja Kenneth Lowelta. Pyrintö voitti vuoden 2013 liigacupin, ja Ulmer oli loppuottelun paras pisteidentekijä. Suomen pääsarjan piste-ennätyksensä, 42 pistettä, Ulmer teki 25. tammikuuta 2013 kotiottelussa Loimaata vastaan.


title: LaMonte Ulmer

text: Syksyllä 2013 Ulmer teki pelaajasopimuksen romanialaisen BCMU Piteştin kanssa. Ulmer pelasi Piteştissä 11,5 pisteen ja 6,8 levypallon keskiarvoilla. Seuraavalla kaudella hän palasi Suomeen, KTP-Basketiin. Elokuussa 2015 Ulmer siirtyi Saksan pääsarjajoukkue S.Oliver Basketsiin yksivuotisella sopimuksella.


title: LaMonte Ulmer

text: Ulmeria on kuvailtu atleettiseksi pelaajaksi, joka tekee ajoittain näyttäviä koreja. Pyrintö-kaudellaan Ulmerilla oli tapana donkata tai tehdä alley-oop aivan ottelun alussa tunnelman parantamiseksi.


title: LaMonte Ulmer

text: Ulmer on kertonut nopeasta aineenvaihdunnastaan, minkä vuoksi hänellä on usein tapana syödä raskas ateria ennen ottelua. Hän pitää jalkojensa harjoittamisesta pyöräillen ja polkupyörällä temppuillen.


title: Ente Nazionale della Cinofilia Italiana

text: Ente Nazionale della Cinofilia Italiana (ENCI) eli "Italian Kennelliitto" on Italian kansallinen kenneljärjestö, joka kuuluu FCI:n alaisuuteen. Se on samalla maansa suurin rotukoirien rekisteri, joka myös järjestää tuomareita koiranäyttelyihin ja huolehtii monista muista koiratapahtumiin liittyvistä palveluista.


title: Ente Nazionale della Cinofilia Italiana

text: Järjestö perustettiin vuonna 1882. Sen päätoimisto sijaitsee Milanossa ja sillä on sivukonttoreita kaikilla Italian alueilla. Vuonna 2009 ENCI:n rekisterissä oli yli 160000 koiraa ja se järjesti noin 400 näyttelyä vuoden aikana. Se keskittää huomionsa erityisesti 14 FCI-rekisteröityyn italialaiseen koirarotuun. Lisäksi se on tunnustanut kaksi FCI:n ulkopuolista italialaista ajokoiraa, maremmanajokoiran ja apenniinienajokoiran sekä uutena rotuna vuodesta 2013 lähtien fonninpaimenkoiran. Aiemmin se rekisteröi maremmanpaimenkoiran ja abruzzienpaimenkoiran erillisinä rotuina, mutta kun asiaa tutkittiin huomattiin että kyse oli vain saman rodun paikallismuunnoksista ja niinpä nämä kaksi rotua yhdistettiin maremmano-abruzzeseksi.


title: Ente Nazionale della Cinofilia Italiana

text: Italian 40 suosituinta rotua olivat vuonna 2017 ENCI:n rekisterin mukaan:


title: Belomorskin satama

text: Belomorskin satama eli Belomorskin merisatama (, LOCODE: RU BEM) on Venäjän Karjalan tasavallan Belomorskin piirin Belomorskin (suom. Sorokka) kaupungin itälaidalla sijaitseva merisatama, jota ollaan laajentamassa kapasiteetiltaan 9 miljoonan vuosittaisen rahtitonnin satamaksi vuoteen 2013 mennessä. Tämä erityisesti kivihiilen, puutavaran ja kappaletavaran kuljetukseen keskittyvä satama sijaitsee Vienanmeren lounaisosassa, noin kolme kilometriä Vienanmeren–Itämeren kanavan suuaukosta pohjoiseen.


title: Belomorskin satama

text: Belomorskin satama rakennettiin alun perin 1980-luvun Neuvostoliitossa palvelemaan Vienanmeren kalastusaluksia. Satamaan on suunniteltu merkittävä laajennus, jonka ensimmäinen laajennusvaihe valmistunee vuonna 2013. Satamasta on suunniteltu vientisatamaa erityisesti kivihiilelle, jota alkuvaiheessa tuodaan esimerkiksi Komin tasavallan Vorkutan hiilikaivoksista. Laajennuksen jälkeen eli vuodesta 2014 lähtien sataman hiiliterminaali pystyy laivaamaan vuosittain 8 miljoonaa tonnia rautateitse satamaan tuotua kivihiiltä ja sataman muut osat miljoona tonnia puu- ja kappaletavaraa. Sataman kulkuväylä ja satama-alue ruopataan 12,5 metrin kulkusyvyyteen sopivaksi.


title: Belomorskin satama

text: Satama tähtää kykenevänsä jo vuonna 2012 yli 58 000 rautateitse saapuvan hiilivaunun käsittelyyn (4 miljoonan tonnin kapasiteetti). Puu- ja kappaletavaraa pyritään samaan kuljetettavaksi jopa 1667 junavaunullisen verran (0,1 miljoonan tonnin kapasiteetti). Vuodesta 2014 lähtien satama pyrkii hiilen osalta kaksi kertaa suurempaan kapasiteettiin ja puu- ja irtotavaran osalta kymmenkertaiseen liikennemäärään.


title: Kennel Union of Southern Africa

text: Kennel Union of Southern Africa eli KUSA (entiseltä nimeltään "The Kennel Union of South Africa"), "Etelä-Afrikan Kennelunioni", syntyi vuonna 1891 kun vuonna 1883 perustettu Port Elizabethin "Southern African Kennel Club" ja vuonna 1889 perustettu Kapkaupungin "South African Kennel Club" yhdistettiin. Se onkin yksi maailman vanhimmista kenneljärjestöistä.


title: Kennel Union of Southern Africa

text: KUSA toimii ensisijaisesti rekisterinä ja kattojärjestönä lähes 200 siihen kuuluvalle rotujärjestölle, joissa on kaiken kaikkiaan yli 6000 jäsentä. Vuosittain myönnetään yli 400 muotovalion arvoa. Keskeiset tapahtumat joita liitto järjestää ovat näyttelyt, kenttäkokeet ja tottelevaisuuskokeet, työkokeet, koirahyppy, kärrynveto ja agility.


title: Kennel Union of Southern Africa

text: KUSA on FCI:n jäsen ja sillä on keskinäisiä sopimuksia FCI:hin kuulumattomien järjestöjen kuten Kennel Clubin ja American Kennel Clubin kanssa. Sillä on lisäksi sopimuksia FCI:n muiden kansallisten jäsenten kuten Australian National Kennel Councilin kanssa. KUSA edustaa etelä-afrikkalaista koiramaailmaa "National Sports Commission":ssa ja "South African Stud Book Society" on tunnustanut sen. KUSA rekisteröi ja tukee kahta eteläafrikkalaista rotua, jotka tunnetaan nimillä africanis ja boerboel.


title: Pitkäjärvi (Harjavalta)

text: Pitkäjärvi on Satakunnassa Harjavallan ja Kokemäen rajalla sijaitseva järvi, joka kuuluu Kokemäenjoen vesistön Harjunpäänjoen valuma-alueen "Juupajoen valuma-alueeseen". Järven läpi virtaa valuma-alueen laskujoki Juupajoki. Järven pintaa alennettiin 1800-luvun alussa, mikä aiheutti järven rehevöitymisen. Pitkäjärvi onkin mielenkiintoinen lintujärvi.


title: Pitkäjärvi (Harjavalta)

text: Järven pinta-ala on 20,5 hehtaaria ja sen pituus on 3,1 kilometriä ja leveys 500 metriä. Järven luusua sijaitsee järven pohjoisrannalla, josta saa alkuunsa 3,2 kilometriä pitkä "Juupaoja".


title: Pitkäjärvi (Harjavalta)

text:
Järven rantaviiva on 2,2 kilometriä pitkä ja ranta on pääosin moreeni- ja kalliopohjaista metsämaastoa. Järven lounaisranta on avosuota, jossa on tulo-ojan lisäksi pieni lampare. Myös järven luoteisrannalla on vetinen avosuo, jonka keskellä virtaa Katinhännästä tuleva oja. "Koirakorvensuolta", "Ryssänsuolta", "Kakkurinsuolta" ja "Rintasensuolta" valuu ojista vettä suoraan järveen. Koillisrannalla on tila, mutta ei loma-asutusta. Häyhtiönmaalta Harjavallan Vinnariin kulkee yhdystie 2460, joka ylittää järven pengertienä.
Harjavallan ja Kokemäen välinen raja kulkee sen leveimmän osan keskeltä niin, että hieman yli puolet kuuluu Kokemäelle. Kokemäellä on myös toinen Pitkäjärvi.


title: Pitkäjärvi (Harjavalta)

text: Pitkäjärvi on lähes kokonaan umpeen ruohottunut. Järven ylittävältä maantieltä katsottuna se muistuttaakin enemmän peltoaukeaa kuin järveä. "Juupa- ja Pitkäjärvenojien perkausyhtiö" on ruopannut järvelle muutamia avovesilampareita, joiden yhteinen pinta-ala on 1,6 hehtaaria. Järven keskellä kulkee muutaman metrin levyinen avovesiväylä, josta kasvillisuus on ruopattu pois. Tämä tehtiin viimeksi vuonna 2002. Pitkäjärvi on paikallisesti arvokas lintujärvi. Sen arvo pesimälinnuston ylläpitäjänä on kuitenkin heikentynyt voimakkaasti viime vuosina. Syynä on järven umpeenkasvu, joka ei jätä linnuille tilaa liikkumiselle. Syys- ja kevätmuuttojen aikaan järvellä levähtää muun muassa joutsenia, kurkia, metsähanhia, sekä kahlaajia ja vesilintuja. Pitkäjärven vaikutuspiirissä pesii säännöllisesti eri haukkalajeja. Elokuussa järvellä voi nähdä toistakymmentä nuolihaukkaa metsästämässä sudenkorentoja. Maantien läheisyydessä järven lounaispuoleisella rannalla pengertien läheisyydessä on järven ainoa lintutorni.


title: Pitkäjärvi (Harjavalta)

text: Daniel Ekmanin kartoista vuodelta 1731 on kuvattu Varekselan heinäniittyjä Pitkäjärven ja Juupajärven maastoissa. Aidatuille metsäniityille ja koko Juupaojan pituudelta raivattuille niityille johti Kokemäenjoelta polku. Seutua ei tuolloin viljelty, mutta heinää kasvatettiin siellä karjaa varten. Pitkäjärven nimi kirjoitettiin tuolloin karttaan "Pikkijerwfi".


title: Pitkäjärvi (Harjavalta)

text: Vuoden 1855−56 Kalmbergin kartastossa järvi oli niin pitkä kuin Pitkäjärvi ja Katinhäntä yhteensä. Laskuoja lähti kartan mukaan keskeltä. Silloinen Korven torppa sijaitsee nykyisen Järvikorven tilan kohdalla hieman etelämpänä kuin Karhusaari. 1800-luvulla järvessä oli samassa kohdassa pitkänomainen saari.


title: Pitkäjärvi (Harjavalta)

text: Vuodelta 1807 on "Turun ja Porin lääninkanslian vesiasioiden arkistossa" päätös, joka liittyi kapteeni J.R. Sahlbergin vuoden 1805 hakemukseen järven kuivattamisesta. Vuonna 1814 valittivat Vinnarin kylän asukkaat ja hakivat kaivamisen keskeyttämistä. Järven vedenpinnan alentamiseen ryhdyttiin valituksen kaaduttua ja järvelle jäi vesijättömaita, joita jaettiin vuodesta 1820 alkaen. Järvellä uitettiin tukkeja ja joskus vastoin lupaa, koska siitä oli annettu tuomio esimerkiksi vuonna 1874.


title: Pitkäjärvi (Harjavalta)

text: Pitkäjärvenmaan metsäkulman elämästä ja ihmisistä 1800- ja 1900-lukujen vaihteessa on julkaistu vuonna 2015 Hannu Vaajalan kirjoittama noin 400 -sivuinen kirja "Maa armas isäimme".


title: Pitkäjärvi (Harjavalta)

text: Harjavaltaan kuuluva Pitkäjärven kylä sijaitsee järven luoteispuolella Leineperiin johtavan tien varrella. Matkaa Harjavallan keskustaan on noin 10 kilometriä. Pitkäjärven kylässä toimi vuosina 1928−1970 Kokemäen kanssa yhteinen kansakoulu. Pitkäjärventien varrelta löytyy yksityinen luontonäyttely, "Ollen luontomaailma". Säästöpankin konttori Pitkäjärvellä toimi vuosina 1944–1970. Asukkaita kylässä on nykyään muutamia kymmeniä.


title: Fédération Cynologique de Géorgie

text: Fédération Cynologique de Géorgie (FCG) on georgialainen kenneljärjestö.


title: Fédération Cynologique de Géorgie

text: FCG perustettiin vuonna 1991. Vuonna 1997 FCI hyväksyi sen sitoumuskumppaniksi, ja vuonna 2001 siitä tuli täysivaltainen jäsen. Perustamisestaan lähtien se on ollut tärkeä osa eurooppalaista koiramaailmaa: sillä on läheisiä suhteita moniin eurooppalaisiin koirajärjestöihin. FCG järjestää säännöllisesti sekä kansallisia että kansainvälisiä koiranäyttelyitä, tukee monia georgialaisia koirajärjestöjä, -yhteisöjä ja kenneleitä ja tekee paikallisia alkuperäisrotuja kuten kaukasiankoiraa ja georgianvuoristokoiraa tunnetuksi. Samalla se on ainoa FCI:n jäsen, joka on virallisesti tunnustanut georgianvuoristokoiran.


title: Clube Português de Canicultura

text: Clube Português de Canicultura (CPC) on portugalilainen kenneljärjestö, joka perustettiin vuonna 1931. Se on kuulunut FCI:hin vuodesta 1933. Se pitää yllä puhdasrotuisten koirien rekisteriä Portugalissa ja sen pääkonttori sijaitsee Lissabonissa. Käytännossä se on tunnustanut kaikki FCI-rodut ja niiden lisäksi kolme paikallista rotua, trás-os-montesinkoiran, azorienpaimenkoiran ja algarvenkoiran.


title: Clube Português de Canicultura

text: Portugalin suosituimmat rodut vuonna 2016 olivat CPC:n mukaan seuraavat:


title: Société Centrale Canine

text: Société Centrale Canine (SCC) eli "Ranskan Kennelliitto" on ranskalainen kenneljärjestö. Se koostuu paikallaisista järjestöistä ja rotujärjestöistä, ja se järjestää ja ohjaa toimintaa hallituksellisten ryhmien ja koirajärjestöjen välillä.


title: Société Centrale Canine

text: SCC perustettiin vuonna 1881 ohjaamaan koiranäyttelyitä Ranskassa Englannin Kennel Clubin tapaan. Vuonna 1885 otettiin käyttöön "Ranskalaisen alkuperän kirja" ("Livre des origines français", LOF) suojelemaan maan alkuperäisrotuja. Vuonna 1957 Ranskan maatalousministeriö tunnusti LOF:n muiden eläinrekisterien joukkoon ja siitä alkoi rotukoirien virallinen rekisteröiminen Ranskassa. Nykyisin kaikki puhdasrotuiset koirat kirjataan tähän rekisteriin, mikäli ne täyttävät vaatimukset. Koiran vanhempien tulee olla hyväksyttyjä jalostukseen ja SCC:n virallistaman tuomarin tulee tutkia pentu 10-15 kuukauden iässä. Ranskan laki sallii ainoastaan LOF-rekisteröidyn koirien myymisen puhdasrotuisina. Tiettyjen LOF-rotujen rekisterikirja voi olla joko avoin tai suljettu, ja koiria joiden vanhemmat eivät ole rekisteröityjä voidaan hyväksyä rekisteriin silmämääräisen rotutyypillisten ominaisuuksien tutkimisen perusteella. Kolmen sukupolven jälkeen (sukupolvet ovat laissa säädetyt) jälkeläiset rekisteröidään rotuun ilman erillisiä lisätutkimuksia.


title: Société Centrale Canine

text: SCC:llä on puheenjohtaja, neljä varapuheenjohtajaa, sihteeri, apulaissihteeri, rahastonhoitaja ja apulaisrahastonhoitaja. Lisäksi sillä on 26-henkinen komitea, joka koostuu paikallisten kenneljärjestöjen, rotujärjestöjen ja harrastusjärjestöjen edustajista. Yleiskokoukseen kutsutaan yksi edustaja jokaisesta paikallis- ja erityisjärjestöstä. Lisäksi järjestöllä on koulutus-, tieteellinen tutkimus-, tuomarikoulutus- ja näyttelytoimikunta. FCI-rotujen lisäksi SCC on tunnustanut korsikankoiran, saint-usugenspanielin, bouletingriffonin ja provencenajokoiran sekä käytännössä lähinnä sveitsinajokoiran ranskalaisen muunnoksen "bruno saint-hubert françaisin".


title: Société Centrale Canine

text: SCC-tittelit ja termit ranskalaisissa koiranäyttelyissä:Ranskan suosituimmat rodut vuonna 2016 olivat SCC:n rekisterin mukaan seuraavat:


title: Vuorijalokotka

text: Vuorijalokotka ("Nisaetus alboniger") on haukkojen heimoon kuuluva lintu. Sitä tavataan Kaakkois-Aasiassa Bruneissa, Indonesiassa, Laosissa, Malesiassa, Singaporessa ja Thaimaassa. Sen populaation arvioidaan olevan pienenemässä metsänhakkuiden vuoksi.


title: Vuorijalokotka

text: Se on aiemmin kuulunut sukuun "Spizaetus", mutta on siirretty vuonna 2006 sukuun "Nisaetus". Sen elinpiiriä ovat subtrooppiset ja trooppiset kosteat alavat metsät. Se on harvapuustoisen metsän lintu, mutta saarilla elävät linnut suosivat tiheämpää metsää. Se rakentaa puuhun risupesän, johon se munii yhden munan.


title: Vuorijalokotka

text: Se on melko pieni kotka, pituudeltaan 51–58 cm. Aikuisella on leveä valkoinen raita pyrstön päällä ja alla. Päältä se on musta, rinta on mustapilkkuinen, alta juovikas. Sillä on hyvin näyttävä harja. Nuori lintu on päältä tumma, pää ja alapuoli ovat vaaleanruskeat.


title: Luistari

text: Luistari on Euran kunnassa sijaitseva muinaisjäännösalue. Se on yksi Suomen merkittävimmistä ja eniten tutkituista arkeologisista kohteista. Luistarin muinaisjäännösalue käsittää pronssi- ja varhaisrautakautisen asuinpaikan sekä Suomen suurimman myöhäisrautakautisen kalmiston. Luistari on tunnettu ensisijaisesti kalmistosta tehtyjen puku- ja esinelöytöjen vuoksi ja vuosikymmeniä jatkuneiden tutkimusten avulla on saatu paljon uutta tietoa muun muassa viikinkiaikaisesta kulttuurista ja pukeutumisesta. Luistarin haudan numero 56 perusteella on 1970-luvulla rekonstruoitu Euran emännän puku.


title: Luistari

text: Luistari sijaitsee Kauttualla kantatie 43:n länsipuolella, noin kaksi kilometriä etelään Euran kirkosta. Luistarin lisäksi lähialueella sijaitsee myös toistakymmentä muuta eri-ikäistä kalmistoa ja asuinpaikkaa. Ne ovat kaikki sijoittuneet Pyhäjärven pohjoispäähän, järvestä alkunsa saavan Eurajoen rannoille. Luistari on jokilaakson kalmistoista eteläisin. Kauttuan rautakautisen kylän arvellaan sijainneen aivan Luistarin vieressä, nykyisen maantien itäpuolella olevalla pellolla. Yli tuhat vuotta asuttuna ollut kylä on autioitunut isonjaon myötä 1700-luvulla. Lähistöllä sijaitsee myös 700–800-luvuilla käytössä ollut Kauttuan linnavuori, josta oli näköyhteys Luistariin.


title: Luistari

text: Luistarin kalmisto löytyi vuonna 1969 viemäritöiden yhteydessä. Ojankaivuun yhteydessä löytyi hopeoitu miekka, joka ajoittuu 900-luvulle – eli viikinkiajalle (KM17847:1). Löydön jälkeen paikalla suoritettiin pelastuskaivauksia, joissa paljastui lisää hautoja. Kaivauksia jatkettiin seuraavina kesinä alueilla, joiden arveltiin olevan vaarassa tuhoutua työmaan vuoksi. Paikan laajuuden selvittyä Luistarissa suoritettiin arkeologisia tutkimuksia vv. 1969-1992 dosentti Pirkko-Liisa Lehtosalo-Hilanderin johdolla. Eurassa ei tiettävästi ollut perimätietoa Luistarin käytöstä hautausmaana, vaikka osa alueesta oli 1600-luvun karttojen perusteella jätetty viljelemättä. Tämä saattoi johtua alueen kivikkoisuudesta, tai siitä että paikassa tiedettiin olevan hautoja. Myöhempinä aikoina Luistarin alue on ollut osittain maanviljelykäytössä ja osittain joutomaana. Viimeisimmissä kaivaustutkimuksissa löydettiin jälkiä myös kalmiston vieressä tapahtuneesta muinaisemmasta viljelystä.


title: Luistari

text: Luistarissa on tutkittu yli 1300 myöhäisrautakautista ruumishautaa. Näiden lisäksi alueella sijaitsevista hautaröykkiöistä on löytynyt polttohautauksia. Ruumiskalmistosta on löytynyt sekä aikuisten että lasten hautoja ja myös joitakin ryhmähautoja. Rautakaudella polttohautaus oli yleisin tapa haudata vainajat, joten Euran 500-600-luvuilta peräisin olevat ruumishaudat kuuluvat lähiseudulla sijaitsevien Köyliön ja Yläneen kalmistojen sekä Etelä-Pohjanmaan löytöjen ohella Suomen vanhimpien ruumishautojen joukkoon. Haudoista löydettyjen esineiden, kuten esimerkiksi korujen ja aseiden määrä, vaihtelee. Luistarin haudoista 436 on sisältänyt esineitä ja yli 800 hautaa oli esineettömiä. Vaatteiden jäännösten lisäksi 55 %:ssa esineellisistä haudoista oli saviastioita tai eläinten luita. Yhteensä 102:ssa haudassa oli teräaseita, kuten miekkoja, keihäänkärkiä, väkipuukkoja ja nuolenkärkiä sekä kilpien jäännöksiä ja 99:ssä haudassa viikatteita, sirppejä, keritsimiä ja muita työkaluja. Merovingiajan haudoissa ei ollut työkaluja. Kalmiston käyttöaika on ajoitettu esinelöytöjen ja hautausten sijainnin sekä hautojen kokonaismäärän perusteella noin vuosiin 500–1300, hautaamisen jatkuessa katkeamattomana merovingiajalta aina keskiajalle saakka. Varhaisimmista merovingiajan haudoista suuri osa on jäänyt myöhempien alle, joten niistä voi puuttua esineitä.


title: Luistari

text: Luistarin yhteisön kooksi on arvioitu 600-luvulla noin 12 henkilöä, mutta 1100-luvulle tultaessa määrä on kolminkertaistunut. Paikalle on haudattu Lehtosalo-Hilanderin arvion mukaan merovingiajalla jo enemmän kuin yhden talon asukkaita ja viikinkiajan lopulla viidestä kahdeksaan talon väkeä. Luistariin haudatut edustavat kaikkia ikäryhmiä ja molempia sukupuolia, mutta kokonaisia luurankoja ei ole säilynyt – ainoastaan osia vainajista. Luistarin vainajien sukupuolenmääritys on perustunut haudoista löytyneisiin pukujen osiin sekä esinetyyppeihin. Ihmisjäänteiden lisäksi joistakin haudoista on löydetty myös naudan, hevosen, lampaan tai vuoden, sian sekä koiran luita ja hampaita. Esimerkiksi naudan luurangon sisältänyt eläinhauta numero 997 saattaa radiohiiliajoituksen ja sijaintinsa perusteella olla uudelleen käytetty merovingihauta.


title: Luistari

text: Luistarin myöhäisimmät haudat ovat esineettömiä, vaikkakin tällaisia hautoja on löydetty myös vanhempien hautojen joukossa. Hautoja on paikoitellen jopa neljässä kerroksessa, joista päällimmäiset ovat esineettömiä, joten hautojen sijoittumisen perusteella on selvää, että kalmiston käyttöä on jatkettu sen jälkeen kun juhlavampien vaatteiden tai muiden esineiden hautaanlaittamisesta on luovuttu. Lehtosalo-Hilanderin mukaan esineettömän hautaustavan voi ajoittaa rahalöytöjen loppumisen ja myöhäisten korujen puuttumisen perusteella alkaneeksi jo melko aikaisin – 1100-luvulla.


title: Luistari

text: Nykyään Luistarissa on infotaulu sekä kesäaikana aluetta esittelevä näyttely. Luistarin aluetta hoidetaan muun muassa laiduntamalla siellä lampaita. Luistarin löytöjä on esillä Suomen kansallismuseossa sekä Eurassa sijaitsevassa esihistorian opastuskeskus Nauravassa Lohikäärmeessä. Lehtosalo-Hilander on myös suunnitellut hautalöytöjen perusteella Kalevala Korulle Luistari-korusarjan.


title: HMS Jewel (J390)

text: HMS Jewel (viirinumero J390) Britannian kuninkaallisen laivaston Algerine-luokan miinanraivaaja, joka valmistui toisen maailmansodan lopulla.


title: HMS Jewel (J390)

text: Alus tilattiin 30. huhtikuuta 1942 Harland and Wolffin telakalta Belfastista Pohjois-Irlannista, missä köli laskettiin 27. marraskuuta 1943 telakkanumerolla 1210. Alus laskettiin vesille 20. heinäkuuta 1944 ja valmistui vielä saman vuoden lopulla 9. joulukuuta.


title: HMS Jewel (J390)

text: Singaporen ja Hong Kongin miinanraivauksesta vapauduttuaan alus palasi Portsmouthiin, jossa se siirrettiin syyskuussa 1946 reserviin. Alus määrättiin alkeiskoululaivaksi Dundeen reserviyksikköön ja se hinattiin tammikuussa 1948 Dundeehen. Alus päätettiin palauttaa palvelukseen 1955 ja se siirrettiin Devonportiin kunnostettavaksi. Aluksen palattua telakalta se otettiin palvelukseen 28. joulukuuta Dartmouthissa.


title: HMS Jewel (J390)

text: Alus poistettiin palveluksesta 1961 ja se siirrettiin reserviin. Alus sijoitettiin 1966 poistolistalle ja se myytiin joulukuussa BISCOlle. Alus saapui 7. huhtikuuta 1967 hinattuna Inverkeithingiin romutettavaksi.


title: Quantum (järjestö)

text: Quantum on kuvitteellinen rikollisjärjestö, joka koostuu James Bond -elokuvissa "Casino Royale" ja "007 Quantum of Solace" esiintyvistä rikollisista. Organisaation tiedetään välttelevän päivänvaloa ja sotkevan kolmansia osapuolia joukkoihinsa jäämättä itse kuitenkaan kiinni. Se on levittänyt verkostojaan yritysten sekä hallitusten korkeimmille tasoille. Organisaation johtajat koostuvat kahdesta suuresta liikemagnaatista, hyvin verkostoituneesta luontoaktivistista sekä Ison-Britannian hallituksen pääministerin erikoisneuvonantajasta.


title: Varandein öljyterminaali

text: Vаrandein öljyterminaali eli Varandein satama (, LOCODE: RU VAR) on Venäjän Nenetsian autonomisen piirikunnan Zapoljarnyin piirin Vаrandeissa ja sen edustan merialueella sijaitseva, öljynvientiin keskittynyt merisatama. Tämän Lukoil-öljy-yhtiön terminaalin jykevätekoinen, jäävahvistettu lastauspiste sijaitsee Barentsinmeren itäosassa noin 22,5 kilometriä rantaviivasta avomerelle päin ja öljyn varastosäiliöt mantereella.


title: Varandein öljyterminaali

text: Vаrandein öljysataman vuosittainen rahtimäärä:


title: Oiva Kiiski

text: Eino Oiva Ilmari Kiiski (s. 29. toukokuuta 1923 Eno) on suomalainen näytelmäkirjailija.


title: Timo Karhuniemi

text: Timo Kalervo Karhuniemi (s. 29. elokuuta 1931 Helsingin maalaiskunta) on suomalainen nuortenkirjailija.


title: Kuningas Nalin tarina

text: Kuningas Nalin tarina on vuonna 2015 valmistuvaksi suunniteltu suomalainen 3D-animaatioelokuva. Elokuvahankkeen kansainvälinen nimi on "The Legend of King Nal". Sen tuotannosta vastaa helsinkiläinen animaatiostudio Osmo Production, ja ohjaajana toimii liettualainen Arturas Pozdniakovas. Kyseessä on Suomen elokuvahistorian kallein tuotanto 11,5 miljoonan euron budjetillaan. Aiemmin ennätystä piti hallussaan 7,5 miljoonan euron budjetilla toteutettu "Iron Sky". Aiemmin valmistumisvuodeksi oli ilmoitettu 2013. Tuottaja on auto- ja taidekauppiaana työskennellyt Pekka Pirttiniemi, joka on epäiltynä keskusrikospoliisin tutkinnassa olevassa Suomen suurimmassa taiderikosjutussa..


title: Kuningas Nalin tarina

text: Elokuva pohjautuu Intian kansalliseepokseen Mahabharataan. Vuonna 2012 yli sata ihmistä teki töitä Intiassa "Kuningas Nalin tarinan" parissa.


title: Kuningas Nalin tarina

text: Suomen Elokuvasäätiö myönsi elokuvalle tukea 800 000 euroa, joka on enimmäistuki. Elokuussa 2014 säätiö ilmoitti perivänsä tuesta takaisin 610 000 euroa, sillä hanke ei ole edistynyt aikataulussaan.


title: Kuningas Nalin tarina

text: Toukokuussa 2015 eläkeyhtiö Etera ilmoitti hakevansa tuotantoyhtiötä konkurssiin maksamattomien 130 000 euron eläkemaksujen takia.


title: Itäkanadansusi

text: Itäkanadansusi tunnetaan useilla erinimillä; metsäsusi, algonquininsusi, Eastern North America Timber Wolf ("Canis lupus lycaon").


title: Itäkanadansusi

text: Tätä lajia on pidetty suden alalajina, mutta se ehkä onkin oma lajinsa (Canis lycaon). Näin se olisi neljäs "susi" Pohjois-Amerikassa pienimmän eli kojootin (Canis latrans) keskikokoisen eli punasuden (Canis rufus) ja ison suden eli harmaasuden (Canis lupus) kanssa.


title: Itäkanadansusi

text: Itäkanadansusia on pääasiassa vain Algonquinin puistossa Kanadan ja USAn rajalla.


title: Itäkanadansusi

text: Susien istuttamista muualle Yhdysvaltojen koillissosaan on harkittu.


title: Itäkanadansusi

text: Itäkanadansusi on pienempi kuin harmaasusi ja sillä on harmaanpunertava turkki, jossa on mustaa selässä ja kyljissä. Sen iho on harmaan rusehtava. Korvien takana on punertavaa väriä, tämä on merkki sen sukulaisuudesta punasuden kanssa. Täysin mustia tai valkoisia yksilöitä ei ole tavattu. Itäkanadansusi on myös sirompi kuin harmaasusi ja sillä on myös enemmän kojoottimaisia piirteitä. Tämä on mahdollista sillä sudet ja kojootit usein risteytyvät keskenään.


title: Itäkanadansusi

text: Itäkanadansuden paino on 25-30kg, eli huomattavasti pienempi kuin harmaasusi. Alalajien määrittäminen on ollu vaikeaa sillä susi, punasusi ja kojootti risteytyvät helposti keskenään. Näin luonnostaan tavataan suuri kirjo erilaisia ristisiitoksia eli hybridejä ja tämän lisäksi kullekin lajille on suuri määrä alalajeja, jotka jo ulkonäöltään eroavat huomattavasti toisistaan.


title: Itäkanadansusi

text: Itäkanadansusi saalistaa valkohäntäpeuroja, hirviä, jäniseläimiä ja jyrsijöitä mukaan lukien majavia, piisameja ja hiiriä. Sudet metsästävät useimmin majavia kesällä ja talvella valkohäntäpeuroja.


title: Samppa Kivelä

text: Samuli (Samppa) Matias Kivelä (26. maaliskuuta 1936 Rovaniemi – 4. toukokuuta 1977 Rovaniemi) oli suomalainen runoilija.


title: Samppa Kivelä

text: Kivelän vanhemmat olivat peltiseppä Juho Einari Kivelä ja Hilda Maria Kananen. Hän valmistui merkantiksi vuonna 1955 Rovaniemen kauppaoppilaitoksesta ja toimi sitten sähköttäjäharjoittelijana Rovaniemen lennätinkonttorissa ja apulaisena J. Kivelän peltisepänliikkeessä.


title: Seppo Jokinen (runoilija)

text: Seppo Pellervo Jokinen (s. 19. joulukuuta 1927 Helsinki ) on suomalainen runoilija.


title: Ali Oksala

text: Ali Oksala (s. 1980 Rovaniemi) on suomalainen painonnostaja. Seuratasolla hän edusti Rovaniemen Reipasta.


title: Ali Oksala

text: Ali Oksala oli 1990-luvun lopulla Suomen kärkihahmoja painonnostossa. Hänen parhaita saavutuksiaan olivat nuorten EM-hopea yhteistuloksessa vuonna 1999 sekä EM-pronssi vuonna 2000. Hän sijoittui nuorten MM-kisoissa vuonna 1998 viidenneksi ja vuonna 2000 kuudenneksi.


title: Ali Oksala

text: Oksalalla on edelleen hallussa useita Suomen sekä pohjoismaiden ennätyksiä painoluokissa 77 ja 85 kg. Hänellä oli myös hetken hallussaan nuorten Euroopan-ennätys alle 85 kg:n sarjan työnnössä. Hänen kisaennätyksensä olivat 77 kilon sarjassa 150,5 kg tempauksessa ja 185,5 kg työnnössä sekä yhteistulos 332,5 kg.


title: Barry (Wales)

text: Barry () on kaupunki Walesin etelärannikolla. Sen asukasluku on 47 863 asukasta (2001). Barry on Vale of Glamorgan -hallintoalueen keskus ja sen suurin kaupunki. Kaupunki sijaitsee alle 16 kilometriä Cardiffin keskustasta lounaaseen.


title: Barry (Wales)

text: Barry tunnetaan erityisesti rantalomakohteena. Barryn alue oli asuttu jo pronssikaudella, mutta kaupunki alkoi varsinaisesti kasvaa vuonna 1884, kun sinne rakennettiin satama. Kaupungin nimen uskotaan tulevan Saint Baruc -pyhimyksestä, joka on haudattu Barryyn.


title: Intiansusi

text: Intiansusi ("Canis lupus pallipes") on harmaasuden pienikokoinen alalaji, jota tavataan Intiassa ja eteläisessä Aasiassa. Jotkut tutkijat pitävät intiansutta ja arabiansutta samana lajina. Intiansusi voi olla myös uusi koiraeläinlaji ("Canis indica").


title: Intiansusi

text:
Aasiassa asuu vähiten tunnetut suden alalajit, joista osa on jo sukupuuton partaalla.
arabiansusi ("Canis lupus arabs"), tiibetinsusi ("Canis lupus chano"), kaukasiansusi ("Canis lupus campestris") ja Intiansusi ("Canis lupus pallipes").
Näistä lajeista on esitetty, että ne sisältäisivät kaksi aivan uutta alalajia; himalajansusi ja intiansusi.


title: Intiansusi

text: Vuonna 2009 CITESille ehdotettiin Canis indican erottamista omaksi lajikseen. Tämä perustui yhteen tutkimukseen, jossa käytettiin pientä määrää näytteitä lähinnä tarhoissa kasvaneista yksilöistä. Ehdotus hylättiin, mutta nimi listattiin synonyymiksi ja tutkijoille suositeltiin laajempia kenttäkokeita.


title: Intiansusi

text: Intiansusi voi siis olla


title: Intiansusi

text: Intiansudet risteytyvät villiintyneiden koirien kanssa mikä voi olla uhka koko lajin olemassaololle.


title: Intiansusi

text: Intiansudet ovat pääosin pienempiä kuin Euroopan sudet; noin 91 cm pitkä, 66 cm korkea, hännän pituus 41–46 cm. Turkin väritys vaihtelee harmahtavan punaisesta punertavan valkoiseen mustin kärjin. Intiansusilla kuten arabiansusillakin karva on lyhyempi ja ohuempi kesällä, vaikkakin karva selässä on pitkä kesälläkin. Talvikarva on pitkä, mutta ei niin pitkä kun pohjoisessa asuvilla susilla. Karvan pituus olkapäiden kohdalla on 50–85 mm pitkä ja 35–65 mm pitkä kyljissä. Pisinkään karva ei yllä samoihin mittoihin tiibetinsuden kanssa.


title: Intiansusi

text: Intiansudet ovat suurempia, tummempiturkkisia ja pää on suhteessa suurempi kuin arabiansudella.


title: Intiansusi

text: Intiansudet elävät pääasiassa Intiassa, Turkissa ja myös Saudi-Arabiassa, Israelissa ja Iranissa.


title: Intiansusi

text: Intiansusia tavattiin aiemmin laajasti Intiassa, mutta sen elinalue on pienentynyt paljon. Nykyisin pinniä susilaumoja on Karnatakassa, Maharashtrassa, Gujaratissa, Rajasthanissa ja Biharissa.


title: Liisa Hiisku

text: Liisa Rakel Lindroos, kirjailijanimi Liisa Hiisku (s. 4. syyskuuta 1913 Kangasala) on suomalainen nuortenkirjailija.


title: Alaskantundrasusi

text: Alaskantundrasusi ("Canis lupus tundrarum") on suurikokoinen arktinen tundrasusi. Alaskantundrasusi asustaa Arktista rannikkoa myöten Alaskassa.


title: Alaskantundrasusi

text: Alaskantundrasudet elävät pääosin pienissä laumoissa jotka koostuvat alfaparista ja niiden jälkeläisistä, jotka eivät ole vielä löytäneet parittelukumppania. Alfauros johtaa laumaa alfanaaraan kanssa. Kaikki lauman jäsenet osallistuvat pentujen kasvatukseen sekä metsästykseen. Vaikkakin sudet elävät laumoissa, jotkin nuoret yksilöt voivat elää myös yksin.


title: Alaskantundrasusi

text:
Alaskantundrasudet syövät pääasiassa karibuita ja myskihärkiä. Aikuinen saalis on yleensä liian iso yksinäiselle sudelle, joten suuren eläimen saalistus vaatii ryhmätyöskentelyä.
Jos sudet eivät kykene väijyttämään saaliitaan, myskihärät usein muodostavat kehän suojellakseen lauman heikkoja jäseniä. Sudet eivät pysty rikkomaan kehää, mutta yrittvät saada härät pakenemaan. Jos lauma pakenee, sudet eristävät ja tappavat heikoimman härän.


title: Alaskantundrasusi

text: Alaskantundrasusi on pääosin täysin valkoinen, turkin värin vaihtelua voi olla valkoisesta kerman valkoiseen, selkärangan myötäisesti karva voi olla tumma kuten myös häntäkin.


title: Gotta Be You (One Directionin kappale)

text: Gotta Be You on brittiyhtye One Directionin single levyltä "Up All Night". Single julkaistiin 11. marraskuuta 2011. Se sijoittui julkaisuviikollaan Irlannin ja Britannian singlelistalla kolmannelle sijalle.


title: Tiibetinsusi

text: Tiibetinsusi ("Canis lupus chanco") on harmaasuden alalaji, peräisin Aasiasta Turkestanista Tiibetistä, Mongoliasta, Pohjois-Kiinasta ja Intiasta.


title: Tiibetinsusi

text: Tiibetinsuden turkki on takana pidempää, jäykkä ja mustan ja harmaan karvoituksen sekoitus. Sen kurkku, rinta, vatsa ja sisäjalat ovat puhtaan valkoiset ja pää on vaalean ruskea ja otsa harmaantuu lyhyin mustin ja harmain karvoin. Kallo on kutakuinkin samanlainen kuin Eurasian suden, mutta jalat ovat lyhemmät.


title: Manitobansusi

text: Manitobansusi "Canis lupus griseoalbus" tunnetaan monilla eri nimillä saskatshewaninsusi, Grey-White Wolf ja Manitoba Wolf. Kaikki tutkijat eivät pidä sitä omana alalajinaan vaan vain isokokoisina "Canis lupus hudsonicus" -alalajin yksilöinä.


title: Manitobansusi

text: Suden väritys vaihtelee paljon, harmaa, ruskea, musta ja harvinainen valkoinen.


title: Manitobansusi

text: Manitobansutta on tavattu Manitoban lisäksi Saskatchewanissa ja Albertan pohjoisosissa.


title: Teeveestä tuttu

text: Teeveestä tuttu on vuonna 1989 TV2-kanavalla esitetty visailuohjelma.


title: Teeveestä tuttu

text: Teeveestä tuttu -ohjelmasarjassa on kaksi kilpailijaa, joille esitetään näytteitä 1960- ja 1970-lukujen televisio-ohjelmista, ja tehdään niihin perustuvia kysymyksiä. Juontajana ja kisan tuomarina toimi Teija Sopanen. Ohjelman toimitti Veikko Koski ja tv-ohjaajana oli Jukka Rautiainen.


title: Sergio Ciani

text: Sergio Ciani (7. syyskuuta 1935 Rooma – 5. syyskuuta 2015 Ostia, Rooma) oli italialainen näyttelijä. Hänet tunnettiin myös taiteilijanimellä Alan Steel.


title: Sergio Ciani

text: Ciani aloitti elokuvauransa sijaisnäyttelijänä ja esitti sivurooleja peplumelokuvissa "Herkules ja Lyydian kuningatar" (1959) sekä "Marathonin sankari" ("La battaglia di Maratona", 1959). 1960-luvulla hän näytteli pääosia monissa mytologisaiheisissa voimamieselokuvissa. Niistä tunnetuimpia on tieteisfiktion aineksia sisältävä "Maciste e la regina di Samar" (1964).


title: Sergio Ciani

text: Seuraavan vuosikymmenen aikana Ciani teki muutamia b-filmirooleja ja näytteli vuodesta 1974 lähtien teatterissa. Myöhemmin hän opetti puhetekniikkaa Roomassa.


title: Fläkt Woods

text: Fläkt Woods Oy on suomalainen ilmastointilaitteita valmistava yritys. Yhtiön palveluksessa on noin 350 henkilöä ja sen liikevaihto on yli 100 milj. euroa. Fläkt Woods valmistaa ilmastointipuhaltimia Turussa, ilmastointikanavia ja kanavaosia Turussa sekä ilmastoinnin päätelaitteita Toijalassa.


title: Fläkt Woods

text: Fläkt Woods Oy kuuluu kansainväliseen FläktGroupiin, joka toimii 65 maassa ja työllistää 3600 ihmistä. FläktGroup syntyi vuonna 2016 kun Fläkt Woods ja DencoHappel yhdistyivät.


title: Fläkt Woods

text: Suomessa Fläkt Woodsin juuret johtavat vuonna 1931 perustettuun Suomen Puhallintehtaaseen, joka osti Nokialta vuonna 1986 Ilmateollisuus Oy:n. Vuonna 1988 Suomen Puhallintehtaasta ja ruotsalaisesta AB Fläktistä tuli osa ABB:tä. 1980- ja 1990-luvun vaihteessa Suomen Puhallintehdas -yhtymään kuului emoyhtiön lisäksi kaksitoista tytäryritystä: Ilmateollisuus Oy, Stratos Ilmastointi Oy, Fläkt Service Oy sekä paikallista urakointiliiketoimintaa harjoittavat itsenäiset yrittäjäyhtiöt Pohjois-Ilmastointi Oy, Lounais-Ilmastointi Oy, IlmaRex Oy, Ilma-Veikot Oy, Ilmantekijät Oy, Ilmapörssi Oy, Ilma-Rauta Oy, Fläkt Kylmä Oy ja Sata-Ilmastointi Oy. Vuonna 1990 ilmanvaihdon päätelaitteita valmistava Lapinleimu Oy siirtyi Suomen Puhallintehtaan omistukseen. Vuodenvaihteessa 1991 - 1992 Suomen Puhallintehdas siirtyi ABB Strömberg -konserniin ja yhtiön nimi muuttui ABB Fläkt Oy:ksi. Tytäryhtiönä toiminut Lapinleimu Oy fuusioitiin vuonna 1997 ABB Fläkt Oy:hyn. Joulukuussa 2001 ABB myi ilmankäsittelytuotteiden liiketoiminnan Global Air Movementille, ja helmikuussa 2002 syntyi uusi yhtiö, Fläkt Woods Group, kun ABB:n ilmankäsittelytuotteiden liiketoiminta ja englantilainen puhallinvalmistaja Woods Air Movement Ltd. yhdistyivät uudeksi Fläkt Woods Group -yhtiöksi. Vuonna 2007 Fläkt Woods Group siirtyi Equistonen ja Sagardin omistukseen. Vuonna 2016 Equistone ja Sagard myivät Fläkt Woods Groupin pääomasijoitusyhtiö Tritonille. Tässä yhteydessä Fläkt Woods ja Tritonin vuonna 2014 hankkima ilmankäsittely- ja ilmastointilaitteita sekä suodattimia valmistava DencoHappel yhdistyivät muodostaen FläktGroupin.


title: Sarvekkaat

text: Sarvekkaat (Bucorvidae) on lahkoon Bucerotiformes kuuluva heimo, johon kuuluu vain yksi suku, Bucorvus, sekä kaksi lajia, kalkkunasarvekas ("B. abyssinicus") ja etelänkalkkunasarvekas ("B. leadbeateri"). Aiemmin sarvekkaita pidettiin sarvinokkien (Bucerotidae) alaheimona Bucorvinae. Nykyään ne on eroteltu omaksi heimokseen Bucorvidae, joka on Bucerotidaen sisarryhmä.


title: Peruutuksia

text: Peruutuksia () on kirkkoisä Augustinuksen kirjoittama omaelämäkerrallinen teos, jossa hän käy läpi elämänsä aikana kirjoittamiaan kirjoja ja esittää niihin itsekriittisiä korjauksia. Teosta on kutsuttu Augustinuksen myöhemmän iän ”tunnustuksiksi” viitaten hänen aiemmin kirjoittamaansa teokseen "Tunnustukset".


title: Peruutuksia

text: Augustinus kirjoitti teoksen noin vuosien 427–429 välisenä aikana. Ajatuksen teoksen kirjoittamisesta hän oli saanut jo vuonna 412. Hänen tavoitteenaan oli käydä läpi kaikki kirjoittamansa kirjat, saarnat ja kirjeet. Ajanpuutteen vuoksi hän päätyi kuitenkin käsittelemään vain 93 laajempaa tutkielmaansa, kun taas kirjeet ja saarnat jäivät teoksen ulkopuolelle. Augustinus pyrki teoksessaan korjaamaan teoksissaan olevat vakavammat virheet.


title: Peruutuksia

text: Teos koostuu esipuheesta ja kaksiosaisesta teosten läpikäynnistä. Ensimmäinen osa käsittelee 26 teosta, jotka hän kirjoitti ennen vihkimistään piispaksi. Toinen osa käsittelee 67 teosta, jotka hän kirjoitti vihkimyksen jälkeen. Korjausten lisäksi Augustinus antaa tietoja muun muassa teosten nimien valitsemisesta sekä kirjojen vastaanottajista tai niistä henkilöistä joille kirjat oli omistettu. Hän vaikuttaa käsittelevän teoksiaan aikajärjestyksessä, mikä on auttanut hänen teostensa ajoittamisessa.


title: Peruutuksia

text: Osa Augustinuksen tekemistä korjauksista on hyvin pieniä, kuten yhden sanan lisäämisiä lauseeseen. Tunnetuimpia teoksiaan "Jumalan valtio" ja "Tunnustukset" Augustinus käsittelee vain lyhyesti. Korjaamisen lisäksi Augustinuksen tavoitteena vaikuttaa olleen myös teostensa puolustaminen. Puolustamista kaipasivat erityisesti hänen varhaisemmat teoksensa, koska pelagiolaiset olivat pyrkineet väittämään Augustinuksen olleen näissä teoksissa samaa mieltä heidän kanssaan muun muassa vapaata tahtoa koskien.


title: Timo Nurmos

text: Timo Nurmos (s. 1959 Kemi) on suomalainen ravivalmentaja. Hän on vaikuttanut Ruotsissa vuodesta 2002 lähtien.


title: Timo Nurmos

text: Nurmos on onnistunut Ruotsin vuosinaan nousemaan maan menestyneimpien ja arvostetuimpien valmentajien joukkoon. Hänen valmentamansa hevoset ovat voittaneet useita suurkilpailuja Ruotsissa, Suomessa ja Keski-Euroopassa. Viime vuosina Nurmoksen tallin hevoset ovat palkintorahoina ansainneet vuosittain keskimäärin noin 22 miljoonaa kruunua. Huippuvuosi oli 2009, jolloin ne voittivat 181 kertaa ja ansaitsivat yli 25 miljoonaa kruunua.


title: Timo Nurmos

text: Timo Nurmos aloitti hevosten valmentamisen jo 15-vuotiaana kotitilallaan Kemissä. Ennen Niinisalon Eläinlääkintäkoulussa suorittamaansa varusmiespalvelusta hän työskenteli vuoden legendaarisen Tuomo Mäkelän talleilla Kiikassa.


title: Timo Nurmos

text: Uransa alkuaikoina Nurmos toimi myös ohjastajana. Hän voitti muun muassa kotiratansa Tornion Laivakankaan ajajaliigan heti ensimmäisenä kilpailukautenaan ollessaan vasta 16-vuotias. 1980-luvulla Nurmos aloitti ammattimaisen valmennustoiminnan Torniossa ja lopetti samalla ohjastamisen. 2000-luvun alussa hän muutti perheineen Ruotsiin.


title: Timo Nurmos

text: Nykyään Timo Nurmoksella on 180 hevosen valmennustalli Fitunan kartanossa, joka sijaitsee Nynäshamnin kunnassa noin 30 kilometriä Tukholman keskustan eteläpuolella.


title: Susanna Pettersson

text: Susanna Kristina Pettersson (s. 30. elokuuta 1966 Helsinki) on kokoelmatutkimukseen ja museohistoriaan erikoistunut dosentti. Hän aloitti Ateneumin taidemuseon johtajana lokakuussa 2014. Aiemmin hän toimi maaliskuusta 2013 alkaen Suomen Lontoon instituutin johtajana. Susanna Pettersson toimii Ruotsin kansallismuseon ylijohtajana elokuusta 2018 alkaen.


title: Susanna Pettersson

text: Pettersson valmistui ylioppilaaksi vuonna 1985, filosofian maisteriksi 1996 ja lisensiaatiksi vuonna 2003. Hän väitteli tohtoriksi taidehistoriasta vuonna 2008 Helsingin yliopistossa. Väitöskirjan otsikko oli ”Suomen Taideyhdistyksestä Ateneumiin. Fredrik Cygnaeus, Carl Gustaf Estlander ja taidekokoelman roolit”.


title: Susanna Pettersson

text: Pettersson toimi vuosina 1991–1992 Helsingin Taidehallin näyttelysihteerinä. Vuodesta 1992 hän työskenteli Valtion taidemuseossa, missä hän toimi museopedagogisen yksikön amanuenssina 1992–1996 ja intendenttinä 1996–2001 sekä taidemuseoalan kehittämisyksikön erikoissuunnittelijana 2001–2007 ja kehitysjohtajana 2007–2010. Vuosina 2010–2013 Pettersson oli Alvar Aalto -säätiön ja Alvar Aalto -museon johtaja. Vuonna 2011 hän oli vieraileva luennoitsija Reinwardt Academyssä Amsterdamissa. Pettersson nimitettiin Jyväskylän yliopiston museologian dosentiksi vuonna 2012.


title: Susanna Pettersson

text: Pettersson on kirjoittanut kuvataiteesta ja museologisista kysymyksistä useisiin alan tieteellisiin julkaisuihin, ammatillisiin julkaisuihin sekä suurelle yleisölle. Hän on ollut perustamassa useita alan verkkojulkaisuja kuten Mustekala.infoa ja Taidehistorian seuran tieteellistä verkkojulkaisua "Tahitia".


title: Susanna Pettersson

text: Susanna Petterssonin veli on kirjailija Juhana Pettersson. Heidän isoisänsä oli professori Lars Pettersson.


title: Susanna Pettersson

text: Lähteet


title: Harald Wallin

text: Johan Harald Alfred Wallin (27. helmikuuta 1887 Göteborg – 16. kesäkuuta 1946 Göteborg) oli ruotsalainen kilpapurjehtija ja olympiamitalisti. Hänen seuransa oli göteborgilainen GKSS. Wallin sai Lontoon olympialaisissa 1908 hopeaa 8mR-luokasta ja oli voittamassa kultaa 10mR-sarjassa Tukholman kisoissa 1912.


title: Luettelo Azerbaidžanin lentoyhtiöistä

text: Tämä on luettelo lentoyhtiöistä, joilla on tai on ollut Azerbaidžanin siviili-ilmailuviranomaisen myöntämä toimintalupa.


title: Asplund

text: Asplund on muun muassa seuraavien henkilöiden sukunimi:


title: Norrforsenin kalliopiirrokset

text: Norrforsenin kalliopiirrokset sijaitsevat Uumajanjoen rantakallioilla Norrforsin kosken pohjoisrannalla Sörforsin ja Norrforsin kylien välissä Västerbottenissa Ruotsissa. Paikka sijaitsee 15 kilometriä länteen Uumajasta. Kosken yläpuolella toimii Stornorrforsin voimalaitos, joka säännöstelee veden tuloa niin, että kalliokuvat ovat kuivina suurimman osan vuotta. Kun patoluukut avataan, tulvii alue ja piirrokset jäävät saareen, jonne on nykyään rakennettu silta katselijoita varten. Kuvat havaittiin ja niitä alettiin tutkia vuonna 1984.


title: Norrforsenin kalliopiirrokset

text: Saaren kallioita, joilla kuvat ovat, kutsutaan nimellä "Truthällorna". Norrforsenin kalliokuvat ovat pohjoisimmat kivikautiset kalliopiirrokset Ruotsissa. Koska kuvien korkeus merenpinnasta ovat 52−54 metriä, ei niitä ole voitu tehdä ennen 2 100 eaa. Todennäköisin ajoitus on tämän jälkeen 2 000 eaa.. Kuvat liittyvät siten myöhäiseen neoliittiseen kivikauteen.


title: Norrforsenin kalliopiirrokset

text: Osa kalliopiirroksista on maalattu punaisella maalilla, jotta matkailijat löytäisivät ne helpommin, mutta osa kuvista jätetty ilman väriä. Saari, jolla kuvat ovat, on alkuperäiseltä kooltaan 17×12 metriä. Nykyisin tunnetaan 9 kuvakenttää, joissa on yhteensä 97 kuvaa. Kuvien motiiveja ovat hirvet, joita on 40 kpl, veneet (10 kpl) ja yksi ihminen. Riksantikvarieämbetetin verkkosivuilla ilmoitetaan kuitenkin vain 55 kuviota, joista hirviä on 25 kpl, veneet (7 kpl) ja kaksi ihmistä.


title: Norrforsenin kalliopiirrokset

text: Ryhmän hirvet on piirretty silokallion laelle siten, että katsoja tulisi olla kallion sivuilla. Kolmen hirven ryhmässä hirvien jalat osoittavat eri suuntiin, mutta hirvien selät lähes koskettavat toisiaan. Kaksi hirvistä on sarvettomia ja lyhytjalkaisia. Yhden vartaloon on piirretty 6 ”kylkiluuta” ja turpa on erotettu päästä kaarevalla viivalla. Toisen hirven vartalo on ositettu muutamilla viivoilla ja perään on hakattu kaksi pistettä. ”Sydän” ja ”ruokatorvi” on piirretty näkyviin. Kolmas hirvi on tyylitelty tai jäänyt kesken. Sen turpa ei ole piirretty umpeen, vaan vaikutelmaksi jää avonainen suu. Suusta kulkee ruokatorvi vatsaan, jonka alakaari on jätetty piirtämättä. Taka-osassa on ikään kuin kolme jalkaa, ja sarvet ovat hyvin suuret tai ne sattuvat juuri veneen kohdalle. Suomalaisten kalliomaalausten ”hirvi-vene”-kuviot on muodostettu samalla tavalla: ylipitkät sarvet muistuttavat venettä.


title: Norrforsenin kalliopiirrokset

text: Ryhmän lähellä on erikseen piirretty vene, jonka ruoteet ovat näkyvissä. Veneellä ei ole miehistöä. Mikäli kyseessä on tosiaan vene, tullee kysymykseen niin sanottu nahkapäällysteinen vene, jonka rungon kaaret ovat näkyvissä. Toisessa suunnassa hirviryhmää seuraa yksinäinen tikku-ukko.


title: Norrforsenin kalliopiirrokset

text: Kolmanteen kuvaryhmään kuuluvan suurimman hirven vartalo on piirretty täyteen pystyviivoja. Niitä on 9−10 riippuen, taaimmaisen lohkon tarkoituksesta. Sinne on erotettu hirvestä takaosa, jonka sisään on hakattu piste. Pitkänomiseen pään sisään on linjattu ”ruokatorvi”, jonka päässä on ”sydänpiste”. Hirvellä on liioitellun pienet tai lähes olemattomat jalat. Selkään on lisätty kaksi kaarta tuntemattomasta syystä.


title: Norrforsenin kalliopiirrokset

text: Neljänteen kuvaryhmään kuuluu 11 hirveä, osaksi piirretty ihminen ja rengasristi. Muut kuviot eivät ole tunnistettavia. Kuvioryhmään kuuluu kaksi hirveä, jotka on piirretty takapuolet toisiaan vastaan. Vasemmassa hirvessä on ”ruokatorvi”, kaksi pystyviivaa ja takana kaksi pistettä. Oikeanpuoleisen hirven kuvioinnissa on vain kaksi viivaparia selässä ja mahassa kiinni. Piirroksissa toistuvat usein kaksoispiste ja usean kyljen raidoitus. Monilla hirvillä on myös ”ruokatorvi” piirrettynä näkyviin. Eräät hirvet vaikuttavat emältä ja vasalta.


title: Berglund

text: Berglund on muun muassa seuraavien henkilöiden sukunimi:


title: Iglesias (Italia)

text: Iglesias on kaupunki Sardinian länsiosassa sijaitsevassa Etelä-Sardinian maakunnassa Italiassa. Kaupungissa on vajaat 30 000 asukasta.


title: Iglesias (Italia)

text: Kunta on perustettu 1200-luvulla. 1800-luvun puolivälissä Iglesiasista tuli tärkeä kaivoskeskus. Nykyään kaivoksista monet ovat hylättyjä.


title: Laivakankaan ravirata

text: Laivakankaan ravirata on Torniossa sijaitseva ravirata. Se on Seututie 921:n varrella noin kahdeksan kilometriä kaupungin keskustasta Kemiin päin.


title: Laivakankaan ravirata

text: Raviradan omistaa nykyään "Länsipohjan Hevosurheilukeskus Oy". Sen suurin osakkeenomistaja on Tornion kaupunki. Lisäksi mukana on yksityisten osakkaiden ohella muun muassa Kemin kaupunki sekä Keminmaan, Simon ja Tervolan kunnat.


title: Laivakankaan ravirata

text: Laivakankaan raviradan katsomorakennuksessa on yhteensa 120 asiakaspaikkaa käsittävä ravintolakatsomo. Lisäksi katsomorakennuksesta löytyy kahvila sekä erillinen kokoustila. Tallialueella on tilat kolmelle valmennustallille.


title: Laivakankaan ravirata

text: Laivakankaan ravirata sai alkunsa 1970-luvun alussa, kun sekä Kemissä että Torniossa paikalliset hevosyhdistykset suunnittelivat oman raviradan rakentamista. Aikaisemmin kilpailuja oli järjestetty talvisin talvisin ns. "jääraveina". Ravirataa puuhaavat tahot päättivät yhdistää voimansa ja rakentaa yhteisen radan Tornion Laivakankaalle. Toinen vaihtoehto radalle oli Kemin maalaiskunnan Itäkoski.


title: Laivakankaan ravirata

text: Rata valmistui vuonna 1974. Ensimmäiset kilpailut järjestettiin elokuussa. Katsomorakennus radan yhteyteen rakennettiin vuonna 1981.


title: Laivakankaan ravirata

text: Laivakankaan ravirata on 2000-luvulla kärsinyt taloudellisista vaikeuksista. Se on vaikuttanut muun muassa rata-alueen kunnossapitoon niin, ettei Laivakangas ole vuoden 2008 jälkeen kelvannut valtakunnallisten V75-ravien järjestäjäksi.


title: Laivakankaan ravirata

text: Ongelmien myötä Suomen Hippos on vähentänyt myös radan kilpailupäivien määrää niin, että nykyään Laivakankaalla on vain kahdeksat ravit vuosittain. Vuosina 2008–2009 radalla tehtiin kuitenkin suuria kunnostustöitä, muun muassa kaviouraa uusittiin. Lisäksi rakennettiin uusi tallikahvio sekä ohjastajien sosiaalitilat.


title: Laivakankaan ravirata

text: Laivakankaan raviradan suurin tapahtuma nykyään on vuosittain heinäkuussa juostava "Midnight Cup", joka on 4-vuotiaille lämminverisille tarkoitettu suurkilpailu.


title: Laivakankaan ravirata

text: Vuosina 1988–2005 Laivakankaalla järjestettiin myös "Tornio Racing" -niminen lämminveristen suurkilpailu 3-vuotiaille.


title: Laivakankaan ravirata

text: Kuninkuusravit Laivakankaalla pidettiin vuonna 1986. Ne keräsivät paikalle kahden päivän aikana yli 40 000 katsojaa. Ravikuninkaaksi kruunattiin Ilkka Korven ohjastama Vireeni ja kuningattareiksi Pauli Savolaisen Vekkuliina.


title: Danielsson

text: Danielsson tai Danielson on muun muassa seuraavien henkilöiden sukunimi:


title: Vihdin Teatteri

text: Vihdin Teatteri on vuonna 1971 perustettu teatteri, joka sisältää sekä ammattiteatterin että nuorisoteatteri TenTeenin. Teatteri sijaitsee Vihdissä, Nummelan taajamassa. Teatterilla on kolme näyttämöä:


title: Vihdin Teatteri

text: Kesäteatteri sai alkunsa vuonna 1971. Sitä ennen Vihdin kansalaisopiston näytelmäpiiri esitti lukuisia näytelmiä 1960-luvulla. Käytännön syistä näytelmäpiiri irtautui kansalaisopistosta vuonna 1983 itsenäiseksi yhdistykseksi ja teatteritoimintaa jatkettiin Vihdin teatteriyhdistys –nimen alla. Myöhemmin yhdistyksen virallinen nimi lyhennettiin muotoon Vihdin Teatteri ry.


title: Vihdin Teatteri

text: Kesäteatterin A-katsomo tuhoutui vuonna 2004 tulipalossa. Palanut osa uusittiin kokonaan. Vuonna 2007 katsomoon lisättiin liikuteltava sadekatos, ja penkit uusittiin 2010.


title: Vihdin Teatteri

text: Teatterin näytelmiä on esitetty muuallakin kuin Vihdissä, Suomessa esimerkiksi Muhoksella ja Torniossa. Näytelmiä on viety myös ulkomaille saakka, kuten Viroon.


title: Vihdin Teatteri

text: Vihdin kunta on tukenut teatteria aktiivisesti, muun muassa järjestämällä tälle harjoitustiloja. Vuosina 1989–2010 harjoitustilat sijaitsivat Keinälä-nimisessä omakotitalossa. Nykyään harjoitustilat sijaitsevat Lankilan entisen päiväkodin tiloissa, jossa on myös mahdollisuudet pienimuotoisiin esitelmiin.


title: Vihdin Teatteri

text: Teatterin perustajajäseniin kuuluvat muun muassa näyttelijä ja ohjaaja Ilkka Moisio, joka työskentelee teatterissa yhä.


title: Vihdin Teatteri

text: Wichtis-yhdistys palkitsi vuonna 2010 Vihdin Teatterin henkilökunnan merkittävästä työstä kulttuurin saralla.


title: Vihdin Teatteri

text: Vihdin Teatterin hallitukseen kuuluvat: Puheenjohtaja on Marit Peura ja varapuheenjohtaja Anna-Leena Brännare.


title: Vihdin Teatteri

text: Muut hallituksen jäsenet ovat Sakari Kovasiipi, Tarja Kairikko, Jukka Ahonen (rahastonhoitaja), Heikki Mielonen, Kristiina Kemppainen (hallituksen sihteeri), Jenni Kanta-Oksa ja Tuija Karjalainen.


title: Vihdin Teatteri

text: Hallituksen varajäsenet ovat Taru Väätäinen ja Heikki Hyytiäinen.


title: Vihdin Teatteri

text: Vihdin Teatterin kotisivut


title: Jun Mizutani

text: Jun Mizutani (s. 9. kesäkuuta 1989) on japanilainen pöytätennispelaaja ja hän on ollut parhaimmillaan ITTF:n rankingissa heinäkuussa 2012 sijalla 5. Vuonna 2007 hänestä tuli nuorin Japanin mestari. Rio de Janeiron olympialaisissa Mizutani voitti olympiapronssia kaksinpelissä.


title: Viitamäki

text: Viitamäki on suomalainen sukunimi. Viitamäki-nimisiä henkilöitä:


title: Englund

text: Englund on muun muassa seuraavien henkilöiden sukunimi:


title: Sarah Attar

text: Sarah Amer Attar (; s. 27. elokuuta 1992 Escondido, Kalifornia) on saudiarabialainen yleisurheilija. Hän asuu Yhdysvalloissa ja opiskelee Pepperdinen yliopistolla taidetta. Hänellä on Saudi-Arabian ja Yhdysvaltain kaksoiskansalaisuus.


title: Sarah Attar

text: Attar kilpaili vuoden 2012 kesäolympialaisissa Lontoossa 800 metrin juoksussa. Hänestä ja Wojdan Shaherkanista tulivat Lontoon kisoissa ensimmäiset Saudi-Arabiaa olympialaisissa edustaneet naiset. Virallisesti naisten osallistumista urheiluun ei sallita heidän kotimaassaan, joten Kansainvälisen olympiakomitean ilmoitus kahden saudinaisen osallistumisesta sai maassa huonon vastaanoton. Naiset olivat valmistautuneet kisoihin Yhdysvalloissa. Attar sijoittui Lontoossa 800 metrin juoksussa alkuerissä viimeiseksi. Rio de Janeiron olympialaisissa 2016 Attar osallistui maratonjuoksuun, jossa sijoittui sijalle 132 ajalla 3.16.11.


title: Francine Niyonsaba

text: Francine Niyonsaba (s. 5. toukokuuta 1993) on burundilainen yleisurheilija.


title: Francine Niyonsaba

text: Hän voitti yleisurheilun Afrikan-mestaruuskilpailuissa kultaa naisten 800 metrin juoksussa vuonna 2012. Hän kilpaili myös vuoden 2012 kesäolympialaisissa Lontoossa ja ylsi kuudennelle sijalle 800 metrin juoksussa. Hän paransi 800 metrin Burundin ennätystä viidesti vuonna 2012 päätyen Brysselissä aikaan 1.56,59.


title: Francine Niyonsaba

text: Niyonsaba voitti sisäratojen maailmanmestaruuden 800 metrillä Portlandissa 2016 Burundin ennätysajalla 2.00,01. Saman vuoden heinäkuussa hän juoksi Monacossa maansa ulkorataennätyksen 1.56,24. Riio de Janeiron olympialaisissa 2016 hän sai hopeaa ajalla 1.56,49. Hän paransi 800 metrin Burundin ennätyksen lukemiin 1.55,47 Monacossa 21. heinäkuuta 2017. Lontoon MM-kilpailuissa 2017 hän sai hopeaa ajalla 1.55,92. Hän voitti 800 metrin sisäratojen maailmanmestaruuden Birminghamissa 2018 Burundin ennätysajalla 1.58,31.


title: Fagerström

text: Fagerström on seuraavien henkilöiden sukunimi:


title: Cheri Honkala

text: Cheri Honkala (s. 1963 Minneapolis) on yhdysvaltalainen aktivisti ja poliitikko, joka oli Vihreän puolueen Jill Steinin varapresidenttiehdokkaana Yhdysvaltain presidentinvaaleissa 2012. Honkala tunnetaan muun muassa köyhyyden ja asunnottomuuden vastustajana. Hänellä on isänsä puolelta suomalaiset sukujuuret, äitinsä puolelta hän on cheyenne.


title: Cheri Honkala

text: Honkalan poika Mark Webber (s. 1980) on näyttelijä.


title: Ye

text: Ye tarkoittaa seuraavia:


title: Ye

text: Ye on seuraavien henkilöiden nimi:Aihepiiriin liittyy myös seuraava:


title: Yf

text: Yf tarkoittaa seuraavia:


title: Yf

text: Aihepiiriin liittyy myös seuraava:


title: Yj

text: Yj tarkoittaa seuraavia:


title: Micco

text: Micco on Yhdysvalloissa Floridassa sijaitseva CDP, väestönlaskennassa asuinalueeksi määritelty paikka. Se kuuluu Brevardin piirikuntaan. Vuoden 2010 laskennan mukaan asukkaita on 9 052. Alueen postinumero on 32976.


title: Micco

text: Micco sijaitsee kohdassa 27°52′39″ N, 80°30′52″ W. Sen pinta-ala on 25,6 neliökilometriä, josta maata on 19,7 neliökilometriä. Alue sijaitsee seitsemän metriä merenpinnan yläpuolella.


title: Yq

text: Yq tarkoittaa seuraavia:


title: Breakthrough

text: Breakthrough on yhdysvaltalaisen Dan Troykan vuonna 2000 kehittämä kahden pelaajan strateginen lautapeli. Alun perin se suunniteltiin pelattavaksi 7×7 ruudun kokoisella laudalla, mutta laudan kokoa voi helposti muuttaa, ja vuonna 2001 se voittikin 8×8 ruudun kokoisille laudoille järjestetyn pelisuunnittelukilpailun.


title: Breakthrough

text: Aloitustilanteessa kaksi alinta riviä on täytetty valkeilla nappuloilla ja kaksi ylintä riviä mustilla. Toinen pelaajista pelaa valkeilla, toinen mustilla nappuloilla. Toinen pelaajista aloittaa siirtämällä jotakin nappuloistaan. Sen jälkeen pelaajat siirtävät omia nappuloitaan vuorotellen.


title: Breakthrough

text: Valkeita napuloita on mahdollistaa siirtää ainoastaan ylöspäin ja mustia vain alaspäin. Vuoron aikana voidaan siirtää vain yhtä nappulaa, ja sitä voi siirtää eteenpäin yhden ruudun joko suoraan tai vinottain, jos kohderuudussa ei ennestään ole nappulaa. Siirto kuitenkin on mahdollinen myös, jos se tapahtuu vinottain ja kohderuudussa on vastustajan nappula. Tällöin kyseinen vastustajan nappula poistetaan pelilaudalta ja siirtyvä nappula asetetaan ruutuun sen tilalle.


title: Breakthrough

text: Ensimmäinen pelaaja, jonka nappula saavuttaa pelaajasta katsoen kauimmaisen rivin tai jonka vastustajan kaikki nappulat joutuvat poistetuiksi laudalta, voittaa pelin.


title: Gary Johnson

text: Gary Earl Johnson (s. 1. tammikuuta 1953 Minot, Pohjois-Dakota) on yhdysvaltalainen liikemies ja entinen New Mexicon osavaltion kuvernööri. Hän oli Libertaaripuolueen ehdokkaana vuosien 2012 ja 2016 presidentinvaaleissa. Vuonna 2016 Johnson sai 3 828 844 ääntä, joka oli 3,2 prosenttia kokonaisäänimäärästä. Suurimmat ääniosuudet hän sai New Mexicossa (9,3%) ja Pohjois-Dakotassa (6,3%). Valitsijamiehiin hänen äänimääränsä ei kuitenkaan riittänyt.


title: Gary Johnson

text: Johnson on entinen republikaani, joka toimi New Mexicon kuvernöörinä vuosina 1995–2003. Libertaaripuolueeseen hän siirtyi vuonna 2011.


title: Gary Johnson

text: Ennen politiikkaan ryhtymistä Johnson toimi rakennusalan yrittäjänä, ja hän omistaa yhden New Mexicon suurimmista rakennusliikkeistä.


title: Jill Stein

text: Jill Ellen Stein (s. 14. toukokuuta 1950 Chicago) on yhdysvaltalainen sisätautilääkäri, aktivisti ja poliitikko. Hän oli Vihreän puolueen presidenttiehdokas Yhdysvaltain vuoden 2016 presidentinvaaleissa ja sai 0,98 prosenttia äänistä. Hän oli puolueen ehdokkaana myös vuoden 2012 presidentinvaaleissa, joissa hän sai 0,3 prosenttia äänistä.


title: Jill Stein

text: Stein syntyi Chicagossa ja kasvoi Highland Parkissa Illinois'n osavaltiossa. Hän opiskeli lääketiedettä Harvardin yliopistossa, josta valmistui vuonna 1979. Valmistuttuaan hän muutti Lexingtoniin Massachusettsin osavaltioon, jossa hän aloitti työt lääkärinä ja meni naimisiin toisen lääkärin, Richard Rohrerin, kanssa. He saivat kaksi poikaa.


title: Jill Stein

text: Vuonna 1998 Stein aloitti ympäristöaktivismin ja lähti mukaan yritykseen sulkea viisi hiilivoimalaa Massachusettsissa. Vuonna 2002 hän oli Vihreän puolueen ehdokkaana Massachusettsin kuvernööriksi, mutta ei tullut valituksi. Hän oli ehdolla mutta ei tullut valituksi myös edustajainhuoneeseen vuonna 2004, osavaltion ministeriksi (Secretary of the Commonwealth) vuonna 2006 ja uudelleen kuvernööriksi vuonna 2010. Sen sijaan vuonna 2005 hänet valittiin Lexingtonin kaupunginvaltuustoon ja jatkokaudelle vuonna 2008.


title: Jill Stein

text: Steinin kannattajiin vuoden 2012 presidentinvaaleissa kuului muun muassa poliittinen aktivisti Noam Chomsky. Hänen varapresidenttiehdokkaanaan oli suomalaissukuinen Cheri Honkala.


title: Jill Stein

text: Vuoden 2016 vaaleissa Steinin varapresidenttiehdokas oli ihmisoikeusaktivisti Ajamu Baraka.


title: Jill Stein

text: Vaalikampanjansa aikana, syyskuussa 2016, Stein osallistui Pohjois-Dakotassa uutta öljyputkea vastustavaan mielenosoitukseen ja töhri työkonetta maalilla. Häntä vastaan nostettiin syyte Mortonin piirikunnassa luvattomasta tunkeutumisesta ja vahingonteosta. Barakaa vastaan nostettiin samat syytteet.


title: Jill Stein

text: Stein sai noin 1,5 miljoonaa ääntä, eli yhden prosentin äänistä.


title: Jill Stein

text: Vaalien jälkeen Stein johti kampanjaa, jonka tarkoitus oli saada aikaan äänten uudelleenlaskenta kolmessa vaa’ankieliosavaltiossa, joissa republikaaniehdokas Donald Trump oli voittanut demokraattien Hillary Clintonin. Steinin kampanja keräsi yli kuusi miljoonaa dollaria uudelleenlaskentaa varten; Steinin oma vaalikampanjakeräys oli tuottanut noin 3,5 miljoonaa dollaria. Wisconsinissa uudelleenlaskenta suoritettiin ja Trump vahvistettiin voittajaksi, mutta Pennsylvaniassa ja Michiganissa tuomarit päättivät, että uudelleenlaskentaa ei tehdä.


title: Honkonen

text: Honkonen on suomalainen sukunimi, joka on muun muassa seuraavilla henkilöillä:


title: Ketola (täsmennyssivu)

text: Ketola tarkoittaa seuraavia:


title: Eero Vanhatalo

text: Eero Vanhatalo (22. maaliskuuta 1936 – 11. joulukuuta 2007 Tampere) oli suomalainen runoilija.


title: Eero Vanhatalo

text: Vanhatalo työskenteli A-klinikan johtajana. Hänet palkittiin 1959 J. H. Erkon kirjoituskilpailussa ja hänen runojaan ilmestyi ensimmäisen kerran Nuoren Voiman Liiton runoantologiassa "Kymmenen" (Otava 1960). Seuraavan kerran Vanhatalon runoja julkaistiin vasta 1996. Vanhatalo teki myös käsikirjoituksia televisio-ohjelmiin.


title: Eero Vanhatalo

text: Vanhatalo käytti salanimeä "Kalervo Johannes" yhdessä Uula Erosen kanssa.


title: UE Llagostera

text: Unió Esportiva Llagostera on espanjalainen jalkapalloseura, jonka kotipaikka on noin 8 000 asukkaan Llagostera Gironan maakunnassa Kataloniassa. Seuran edustusjoukkue pelaa Espanjan kolmanneksi korkeimmalla sarjatasolla Segunda División B:ssä.


title: UE Llagostera

text: Seuran kotistadion on 1 200 -paikkainen Municipal, joka avattiin vuonna 1948.


title: UE Llagostera

text: Seuran perusti vuonna 1947 Llagosteran pormestari Leandre Calm, joka oli myös seuran ensimmäinen puheenjohtaja. Seuran alkuperäinen nimi oli espanjankielinen Unión Deportiva Llagostera.


title: UE Llagostera

text: Llagostera pelasi historiansa ensimmäiset runsaat 60 vuotta Katalonian aluesarjoissa. Kaudeksi 2004–2005 päävalmentajaksi tulleen Oriol Alsinan valmennuksessa seura saavutti viisi sarjanousua seitsemän kauden aikana. Vuodesta 2008 lähtien seuran puheenjohtajana on toiminut Alsinan vaimo Isabel Tarragó. Espanjan neljänneksi korkeimmalle ja alimmalle kansalliselle sarjatasolle Tercera Divisióniin Llagostera nousi kaudeksi 2009–2010. Jo kaudella 2010–2011 seura voitti Terceran lohkonsa ja nousi karsintojen kautta Segunda División B:hen.


title: UE Llagostera

text: Kaudella 2012–2013 Llagostera ylsi cup-kilpailu Copa del Reyssä neljännelle kierrokselle, jolla se kohtaa pääsarjaseura Valencian.


title: Reijo Malm

text: Reijo Antero Malm (s. 22. joulukuuta 1934 Savonlinna) on suomalainen toimittaja ja näytelmäkirjailija.


title: Reijo Malm

text: Malm on käynyt kansakoulun ja Työväen Akatemian. Hän työskenteli aluksi sekatyömiehenä ja sittemmin sanomalehden toimittajana. Malm on asunut Puumalassa, sen jälkeen pääkaupunkiseudulla ja nykyisin hän asuu Mikkelissä.


title: Reijo Malm

text: Malm palkittiin J. H. Erkon kirjoituskilpailussa 1961. Hän on kirjoittanut noin pääosin Etelä-Savoon sijoittuvaa 20 näytelmää. Niitä on esitetty Mikkelin Teatterissa ja harrastajateattereissa ympäri maata. Lisäksi hän on kirjoittanut noin 20 runoa, jotka sävelletty ja laulettu levylle.


title: Manu Teittinen

text: Manu (Mauno) Uolevi Teittinen (26. maaliskuuta 1931 Kotka – 5. maaliskuuta 2004 Vantaa) oli suomalainen jazzmuusikko ja kirjailija.


title: Manu Teittinen

text: Teittinen toimi 1940-luvun lopulla ja 1950-luvun alussa rumpalina omaa nimeään kantaneissa kymenlaaksolaisissa jazzyhtyeissä sekä Pentti Aholan jazz-yhtyeessä. 1950-luvun lopulla hän oli rumpalina Olavi Virran yhtyeessä. Teittisen kantapaikkana 1950-luvulla oli kotkalainen ravintola "Fennia".


title: Manu Teittinen

text: Teittinen opiskeli sitten journalistiikkaa Yhteiskunnallisessa korkeakoulussa Tampereella ja hän valmistui sosionomiksi Työväen akatemiasta. Hän toimi 1970-luvulla Ruotsin Suomalaisseurojen keskusliiton kulttuurisihteerinä ja vuonna 1990 perustettiin Teittisen aloitteesta "Suomen Jazz-arkisto" (nimi vuodesta 2017 Musiikkiarkisto). Hän keräsi arkistoa varten materiaalia erityisesti Kymenlaakson jazzhistoriasta. Teittinen kirjoitti myös omaelämäkerrallisen romaanin "Kartsa" (Tammi 1975), jossa hän kuvasi nuoruusvuosiaan sota-ajan Kotkassa.


title: Manu Teittinen

text: Teittinen toimi vapaaehtoisena nuorisotyöntekijänäkin ja avusti muun muassa nepalilaisia muusikoita.


title: Hostel: Part III

text: Hostel: Part III on vuonna 2011 julkaistu Scott Spiegelin ohjaama kauhuelokuva.


title: Nicky Romero

text: Nicky Romero (oikealta nimeltään Nick Rotteveel, s. 6. tammikuuta 1989 Amerongen, Alankomaat) on hollantilainen house -tuottaja ja DJ.


title: Nicky Romero

text: Nicky Romero vietti synnyinmaassaan ensimmäiset elinvuotenssa. Hän muutti myöhemmin vuodeksi Kingstoniin Kanadaan ja palasi sen jälkeen Alankomaihin jatkamaan kouluaan.


title: Nicky Romero

text: Vuonna 2012 Romero saavutti suosiota singlellään "Toulouse". Hän on tehnyt yhteistyötä muun muassa ranskalaisen David Guettan kanssa ja julkaissut useita remixeja eri artistien kappaleista.


Nicky Romero


title: Beloglazov

text: Beloglazov on seuraavien henkilöiden sukunimi:


title: Peikkokrotit

text: Peikkokrotit ("Ogcocephalidae") on krottikaloihin kuuluva heimo. Heimon lajeja tavataan kaikissa trooppisissa valtamerissä.


title: Peikkokrotit

text: Peikkokrottien heimoon kuuluu 10 sukua ja noin 68 lajia. Kooltaan ne ovat keskikokoisia kaloja ja voivat saavuttaa suurimmillaan noin 25–40 cm:n pituuden ja suurin laji on nenäpeikkokrotti ("Ogcocephalus nasutus"). Tyypillisiä piirteitä ovat suurikokoinen ja litteä pää ja keskiruumis sekä kuonon sarvimainen nokka, joka voi olla lyhyt tai pitkä. Ensimmäinen selkäevän ruoto on lyhyehkö ja toimii huokutuselimenä. Se tuottaa nestettä, joka mahdollisesti toimii kemiallisena huokuttimena saaliseläimille. Peikkokrottilajien selkäevä ja peräevä ovat lyhyet ja vatsaevät sijaitsevat ennen rintaeviä. Rintaevät sijaitsevat litteähkön ruumiin sivuilla raajamaisten varsien päässä. Heimon kalojen iho on kartiomaisten ja karkeiden suomujen peittämä. Väriltään peikkokrotit ovat tyypillisesti selästään harmaita tai ruskeita ja vatsastaan punaisia tai oransseja. Ruumiissa voi olla tummempia laikkuja tai pilkkuja.


title: Peikkokrotit

text: Peikkokrottilajeja tavataan lämpimistä vesistä Atlantista, intian valtamerestä ja Tyynestämerestä. Ne elävät riutoilla ja mannerjalustoilla tyypillisesti 1 000–4 000 metrin syvyydessä merenpinnasta. Ne ovat mereisiä lajeja, mutta toisinaan niitä on tavattu myös murtovesistä ja joista. Heimon kalat ovat melko huonoja uimaan ja liikkuvat pohjalla ikään kuin kävellen vatsa- ja rintaeviensä avulla. Peikkokrottilajien ravintoa ovat selkärangattomat eläimet, kuten simpukat ja muut nilviäiset ja madot. Toisinaan ne syövät myös pieniä kaloja.


title: Airi Honkaniemi

text: Airi Honkaniemi (22. joulukuuta 1936 – 9. helmikuuta 2009) oli suomalainen näyttelijä. Hänen lyhyen elokuvauransa ainoa merkittävä suoritus oli pääosa Inkeri Harjuna Ralf Rubinin draamaelokuvassa "Kasvot kuvastimessa" vuonna 1953. Tämän jälkeen hän teki vielä pari sivuroolia elokuvissa "Sankarialokas" (1955) ja "Kesäyön lapset" (1955), joka oli myös Rubinin ohjaama.


title: Kim Jin-ok

text: Kim Jin-ok (; s. 15. syyskuuta 1990) on pohjoiskorealainen uimahyppääjä. Hän jäi naisten 10 metrin kerroshypyissä vuoden 2008 kesäolympialaisissa Pekingissä 17. ja sitten vuoden 2012 kesäolympialaisissa Lontoossa 14. sijalle. Lisäksi hän on muun muassa sijoittunut 10 metrin kerroshypyissä neljänneksi Aasian kisoissa 2010. Hän osallistui uinnin maailmanmestaruuskilpailuihin 2009 ja 2011.


title: Taiteen edistämiskeskus

text: Taiteen edistämiskeskus (Taike) on Suomen opetus- ja kulttuuriministeriön alainen asiantuntijavirasto, joka aloitti toimintansa vuoden 2013 alussa korvaten Taiteen keskustoimikunnan.


title: Taiteen edistämiskeskus

text: Eduskunta hyväksyi lain taiteen edistämiskeskuksesta 7.11.2012. Laissa määrätään, että keskuksen eri asiantuntijaelinten päätösten tulee perustua vertaisarviointiin.


title: Taiteen edistämiskeskus

text: Taiteen edistämiskeskuksen johtajana toimii Paula Tuovinen kesäkuusta 2018 alkaen. Kausi kestää viisi vuotta. Häntä edelsi tehtävässä Minna Sirnö 2013–2018.


title: Taiteen edistämiskeskus

text: Keskuksen tehtävä on:


title: Taiteen edistämiskeskus

text: Ministeriö nimittää edistämiskeskuksen johtajan enintään viiden vuoden määräajaksi.


title: Taiteen edistämiskeskus

text:
Taideneuvostolla on keskeinen tehtävä opetus- ja kulttuuriministeriön taidepolitiikan asiantuntijana.
Taideneuvosto:
Taideneuvostossa on opetus- ja kulttuuriministeriön nimeämänä puheenjohtaja sekä vähintään kuusi ja enintään kahdeksan muuta jäsentä. Taideneuvosto valitsee keskuudestaan varapuheenjohtajan. Taideneuvoston jäsenen tulee olla taiteeseen ja kulttuuriin perehtynyt henkilö. Neuvoston toimikausi on kolme vuotta. Ennen taideneuvoston asettamista ministeriö kuulee taiteen ja kulttuurin kannalta merkittäviä tahoja. Taideneuvostoa asetettaessa on huolehdittava, että neuvoston taiteellinen ja muu asiantuntemus on monipuolinen ja että kielelliset ja alueelliset näkökohdat otetaan huomioon.


title: Taiteen edistämiskeskus

text: Vuosiksi 2016-2019 nimitetyn taideneuvoston puheenjohtajana toimii pääjohtaja Risto Ruohonen ja jäseninä johtaja Pauliina Ahokas, taiteen akateemikko Eija-Liisa Ahtila, muusikko Jaakko Kuusisto, sosiaalineuvos Maija Perho, kustantaja Saara Tiuraniemi, kirjailija Kjell Westö, taiteilijaprofessori Pirjo Yli-Maunula ja rehtori Mauri Ylä-Kotola.


title: Taiteen edistämiskeskus

text: Vuosiksi 2013-2016 nimitetyn taideneuvoston puheenjohtajana toimi rehtori Tiina Rosenberg ja jäseninä teatteri- ja elokuvaohjaaja Pauliina Feodoroff, taiteen akateemikko Eija-Liisa Ahtila, muusikko Jaakko Kuusisto, taidemaalari Heikki Marila, yliopistolehtori Alfonso Padilla, apulaiskaupunginjohtaja Piia Rantala-Korhonen, kustannuspäällikkö Saara Tiuraniemi ja kirjailija Antti Tuuri.


title: Taiteen edistämiskeskus

text: Valtion taidetoimikuntia on vähintään seitsemän ja enintään kymmenen. Jäseniä niissä voi olla puheenjohtajan lisäksi neljästä yhteentoista. Toimikunta valitsee keskuudestaan varapuheenjohtajan. Toimikunnan jäsenellä tulee olla hyvä taiteellinen asiantuntemus. Taidetoimikuntien toimikausi kestää kaksi vuotta. Sama henkilö voi toimia puheenjohtajana tai jäsenenä korkeintaan kaksi peräkkäistä toimikautta, minkä jälkeen hänet voidaan määrätä uudelleen toimikuntaan aikaisintaan kahden vuoden kuluttua. Ennen toimikunnan asettamista taideneuvosto kuulee taiteen kannalta merkittäviä tahoja. Toimikuntaa asetettaessa on huolehdittava, että toimikunnan taiteellinen ja muu asiantuntemus on monipuolinen ja että kielelliset ja alueelliset näkökohdat otetaan huomioon. Taideneuvosto päättää niiden täsmällisestä lukumäärästä ja taiteenalasta sekä nimeää niiden puheenjohtajat ja jäsenet.


title: Taiteen edistämiskeskus

text: Kaudella 2017–2018 taidetoimikuntia on seitsemän:


title: Taiteen edistämiskeskus

text: Taiteen edistämiskeskuksen alueellisten taidetoimikuntien määrään tai toimialueisiin ei tullut muutosta verrattuna aikaisempaan tilanteeseen.


title: Taiteen edistämiskeskus

text: Aikaisemmin maakuntaliitot nimesivät alueelliset taidetoimikunnat, nyt taideneuvosto nimeää niiden puheenjohtajat ja jäsenet kaksivuotiskausiksi. Alueellisia taidetoimikuntia ovat Uudenmaan, Varsinais-Suomen, Satakunnan, Hämeen, Pirkanmaan, Kaakkois-Suomen, Etelä- ja Pohjois-Karjalan, Etelä- ja Pohjois-Savon, Keski-Suomen, Pohjanmaan ja Kainuun, sekä Lapin taidetoimikunnat.


title: Taiteen edistämiskeskus

text: Taiteen edistämiskeskuksen lautakuntia ovat kirjailijoiden ja kääntäjien kirjastoapurahalautakunta sekä kuvataiteen näyttöapurahalautakunta.


title: Kim Un-hyang

text: Kim Un-hyang (s. 21. lokakuuta 1991) on pohjoiskorealainen uimahyppääjä. Pekingin kesäolympialaisissa 2008 hän tuli naisten 10 metrin kerroshypyissä 16. ja kerrosten parihypyissä kuudennelle sijalle. Lisäksi hän kilpaili vuoden 2012 kesäolympialaisissa Lontoossa jääden kerroshypyissä 13. sijalle.


title: Yrjö Saarenpää

text: Yrjö Akseli Saarenpää (s. 15. heinäkuuta 1935 Rovaniemen maalaiskunta) on suomalainen runoilija.


title: Yrjö Saarenpää

text: Saarenpää palkittiin J. H. Erkon kirjoituskilpailussa 1963.


title: Gärdenin kalliopiirrokset

text: Gärdenin kalliopiirrokset sijaitsevat pienellä kalliolla Gärdesjönin laskujoen Gärdekoskessa Pohjois-Ruotsissa. Alue kuuluu Jämtlandin maakunnan Offerdalin pitäjään nykyisen Krokomin kunnan alueella. Kosken partaalla on kolme hyvin erityyppistä piirrosryhmää, jotka sijaitseva etelä- ja pohjoisrannalla sekä koskessa olevalla saarella. Erityisen tunnettu on noin neljä metriä pitkä hirvenkuva, joka on ilmeisesti Ruotsin vanhin kalliopiirros. Kosken alapuolella on Gärdeforsenin voimalaitos. Kosken partaalla kulkee joen yli silta.


title: Gärdenin kalliopiirrokset

text: Lähiseudulla on kalliopiirrosten ja -maalausten keskittymä. Muihin kohteisiin on varsin lyhyt matka. Glösan kalliopiirrokset sijaitsevat 23 kilometrin, Hästskotjärnin kalliomaalaukset 24 kilometrin ja Skärvångenin kalliomaalaukset 40 kilometrin päässä. Norjalaiset kuuluisat kohteet ovat Bølan kalliopiirrokset, Bardalin kalliopiirrokset ja Hellin kalliopiirrokset, jotka ovat 120–135 kilometrin päässä Gärdenin piirroksista. Läheiseltä Gärdesjön järveltä tunnetaan kivikautisia asuinpaikkoja.


title: Gärdenin kalliopiirrokset

text: Kuvaryhmä sijaitsee joen etelärannalla sillan pielessä. Ryhmästä erottuvat kaksi suurta ääriviivoilla piirrettyä hirveä, 10 jalanjälkeä, viisi hirven sorkanjälkeä ja muutama kuvan katkelma. Kuvana A:1 tunnetaan hirvensorkan jälki (12 cm), jonka vieressä on 0,46 metrin pituinen hirvi. Hirven torson etuosaan on piirretty ”sydänpiste”. Numeroinnilla A:3 tunnetaan ryhmä, jossa hirven (53×36 cm) alapuolella on noin metrin matkalla ikään kuin lähestyneen ihmisen 10 jalanjälkeä. Ensimmäiset rinnakkaiset jäljet on tehty seisten, muut ovat kävelyjälkiä ja viimeiset kaksi jälkeä on tehty kuin vinottain seisten. Vasemman ja oikean jalan jäljet pystytään erottamaan toisistaan. Ryhmän oikealla sivulla on neljä hirvensorkan jälkeä (noin 16×9 cm), ja ne näyttävät seisovan hirven jäljiltä. Oikealla on ihmishahmoksi tunnistettu kuvio, joka on usein virtaavan veden peittämänä. Hahmolle ei ole piirretty raajoja. Kuviolle A:2 ei ole selitystä.


title: Gärdenin kalliopiirrokset

text: Kuvaryhmä sijaitsee kosken keskellä olevalla pienellä silokalliosaarella, jolle johtaa kävelysilta. Selkeimmät motiivit ovat kolme suurta hirveä. Suurin ja pienin hirvi katsovat vasemmalle kolmatta hirveä. Eläimet on piirretty samalle näyttämölle, ja suurten hirvien turvat ovat 2,5 metrin päässä toisistaan. Eläinten hahmot ovat yksinkertaiset, ja vain yksi poikittainen viiva katkaisee hirvet kaulasta tai keskivartalosta. Terävien korvien takana ei ole sarvia.


title: Gärdenin kalliopiirrokset

text: Kuvien koko on niin suuri, että kunnollisen valokuvan niistä saa vain korkeilta tikkailta. Pienin hirvi on 1,15 metriä pitkä, ja se esittänee vasaa. Vasemmanpuoleinen hirven pää on herättänyt huomiota, koska se ei ole naturalisesti onnistunut. Poikittainen viiva ylittää kaulan korvien takaa. Suurin hirvi on oikealla ja se on 3,65 metriä pitkä. Pään ympärillä on viivojen katkelmia ja vaikuttaa siltä, että piirtäjä olisi epäröinyt kuvaansa.


title: Gärdenin kalliopiirrokset

text: Joen pohjoisrannalla sillan ylävirran puolella sijaitsee kolmas kuvaryhmä C. Hallström ei dokumentoinut näitä piirroksia, koska arveli niiden syntyneen luonnollisella tavalla ilman ihmisen vaikutusta. Vuonna 2002 dokumentoitiin paikalla havaittuja linjoja ja tulokseksi saatiin yksi 1,5 metriä pitkä murtoviiva, yksi 4 metriä pitkä mutkainen viiva ja kolmas noin 5 metriä pitkä suorempi viiva. Aiempien kertojen veneitä, kaloja ja muita tulkintoja ei enää tehty.


title: Gärdenin kalliopiirrokset

text: Piirrokset joen eteläisellä puolella kuuluvat ryhmään A. Hallström oli dokumentoinut pienemmän ryhmän kuvia numerolla A:4, johon tässä viitataan ryhmänä D. Se sijaitsee yli 10 metriä rannasta etelään. Nämä ovat nuorison itse tekemiä piirroksia, jotka huomioitiin vuoden 2002 dokumentoinnissa.


title: Gärdenin kalliopiirrokset

text: Voimalaitoksen valvoja Erik Lindberg löysi kuvaryhmät vuonna 1928, mutta ne dokumentointiin vasta vuonna 1935. Muutama vuosi myöhemmin Gustaf Hallström tutki kuvaryhmiä. Hän nimesi kuviot ryhmiin A, B ja C; nykytutkijat käyttävät vastaavista kuvaryhmistä numerointia 1, 2 ja 3. Vuonna 2002 alue mitattiin ja kuviot tarkistettiin. Osa kuvioista dokumentoitiin uudelleen.


title: Gärdenin kalliopiirrokset

text: Kuvakentän A pieniä piirroksia on verrattu Nämforsenin ja Norrforsenin kalliopiirroksiin. Ne vaikuttavat samanaikaisilta ja liittyvät siten myöhäiseen neoliittiseen kivikauteen. Niiden ajoitus lähenteleekin arviolta 2 000 eaa..


title: Gärdenin kalliopiirrokset

text: Kuvaryhmän B kuviot vaikuttavat arkaaisemmilta, ja yleisesti ne sijoitetaan myöhäiseen mesoliittiseen kivikauteen. Anders Hesjedal on ajoittanut ne noin 9 800−8 500 BP..


title: Pak Song-chol (yleisurheilija)

text: Pak Song-chol (s. 10. marraskuuta 1984 Etelä-Hwanghae) on pohjoiskorealainen kestävyysjuoksija. Hän voitti Pjongjangin maratonin miesten kilpailun vuosina 2007 sekä 2008 ja lisäksi sijoittui siinä toiseksi vuonna 2010. Hän kilpaili myös vuoden 2009 yleisurheilun maailmanmestaruuskilpailuissa Berliinissä. Olympialaisiin Pak on osallistunut kahdesti. Vuoden 2008 kesäolympialaisissa Pekingissä hän jäi maratonissa 40. ja kesäolympialaisissa 2012 Lontoossa 52. sijalle. Lontoossa hän toimi Pohjois-Korean lipunkantajana.


title: Järveläinen

text: Järveläinen on muun muassa seuraavien henkilöiden sukunimi:


title: Pak Song-chol

text: Pak Song-chol (; k. 28. lokakuuta 2008) oli pohjoiskorealainen poliitikko, joka oli maansa pääministeri vuosina 1976–1977. Lisäksi hän toimi muun muassa suurlähettiläänä Bulgariaan, ulkoministerinä ja varapresidenttinä. Vetäydyttyään vuonna 1998 hän sai nimityksen Korkeimman kansanneuvoston kunniavarapuhemieheksi. Hän oli myös Korean työväenpuolueen keskuskomitean poliittisen byroon jäsen.


title: Pak Song-chol

text: Pak syntyi Gyeongjussa, nykyisen Etelä-Korean alueella, ja liittyi Korean vallankumoukselliseen kansanarmeijaan huhtikuussa 1934. Hän oli kuollessaan 95-vuotias.


title: Kivelä

text: Kivelä on suomalainen sukunimi, joka on muun muassa seuraavilla henkilöillä:


title: Aarne Hyvärinen

text: Aarne Hyvärinen (s. 16. marraskuuta 1940) on suomalainen kirjailija.


title: Aarne Hyvärinen

text: Hyvärinen palkittiin J. H. Erkon kirjoituskilpailussa vuonna 1966.


title: 1904 Pictorial 4d Lake Taupo invert

text: 1904 Pictorial 4d Lake Taupo invert on uusiseelantilaisen postimerkin virhepainama, jota pidetään maan harvinaisimpana postimerkkinä. Merkin keskikuva on kehykseen nähden väärin päin. Postimerkki löydettiin keräilykirjasta vuonna 1930 ja se on ainoa tunnettu kappale tästä virhepainamasta.


title: 1904 Pictorial 4d Lake Taupo invert

text: Neljän pennyn merkki kuvaa Uuden-Seelannin pohjoissaarella olevaa Taupojärveä. Se oli osa alun perin vuonna 1898 julkaistua kuvamerkkien sarjaa, joka julkaistiin uudelleen vuosina 1899 ja 1900 erivärisinä ja -kokoisina. Sama kuva-aihe oli 1898 julkaistussa yhden pennyn merkissä. Virhepainamamerkki on leimattu Pictonissa vuonna 1904 (siinä on leima "Picton 21 MR : 04").


title: 1904 Pictorial 4d Lake Taupo invert

text: Englantilainen maanviljelijä Jack Dennett tutki kouluaikaista postimerkkikirjaansa etsien postimerkkejä, joita hän voisi myydä saadakseen käteistä rahaa. Hän löysi virhepainamamerkin ja lähetti sen välittäjille arvioitavaksi. Merkki huutokaupattiin 27. maaliskuuta 1931 Lontoossa ja sen osti tunnettu ranskalainen välittäjä Theodore Champion 161 punnalla. Merkin seuraava omistaja oli Marquis De Rosny ja se hävisi julkisuudesta lähes puoleksi vuosisadaksi.


title: 1904 Pictorial 4d Lake Taupo invert

text: Seuraavan kerran merkki tuli myyntiin lokakuussa 1980, jolloin sen osti ranskalaisen välittäjän J. Robinson et Cien yksityismyynnistä 110 500 frangilla yhdysvaltalainen Robert W. Lyman. Uskotaan, että Lyman toimi sijoittajasyndikaatin edustajana. Samana vuonna sille hankittiin Friedelin asiantuntijalausunto. Toukokuussa 1982 postimerkki oli esillä Palmpex-näyttelyssä Uudessa-Seelannissa.


title: 1904 Pictorial 4d Lake Taupo invert

text: Tämän jälkeen virhepainaman omistus oli hämärän peitossa. Vuonna 1990 sille hankittiin toinen asiantuntijalausunto, tällä kertaa antajana oli British Philatelic Association. 1990-luvulla merkkiä myivät useat merkkivälittäjät.


title: 1904 Pictorial 4d Lake Taupo invert

text: Vuonna 1998 Uuden Seelannin postilaitos osti merkin 125 000 dollarilla. Vuonna 2010 se annettiin pitkäaikaiseen lainaan näytteille Wellingtonin Te Papa Tongarewa -museoon.


title: Patrick Chila

text: Patrick Chila (s. 27. marraskuuta 1969, Ris-Orangis, Essonne) on ranskalainen pöytätenniksen pelaaja.


title: Patrick Chila

text: Chilan ensimmäiset olympialaiset olivat Barcelonan kesäkisat, mutta ensimmäisen olympiamitalinsa hän saavutti nelinpelistä Sydneystä vuonna 2000.


title: Kimberly Hart

text: Kimberly Ann Hart on kuvitteellinen henkilö Power Rangers -universumissa. Hänet muistetaan parhaiten alkuperäisenä vaaleanpunaisena rangerina ja vaaleanpunaisena ninjarangerina ensimmäisessä Power Rangers -sarjassa "Mighty Morphin Power Rangers". Kimberly vietti rangerina kolme vuotta kunnes lopulta luovutti voimansa Zordonin uudelle suojatille Katherine Hillardille. Häntä näytteli Amy Jo Johnson.


title: Kimberly Hart

text: Kimberly oli taitava telinevoimistelija kuvitteellisessa Angel Groven kaupungissa Kaliforniassa, joka kävi Angel Groven lukiota. Kun viisas ja hyväntahtoinen tietäjä Zordon havaitsi vuosituhansia sitten vangitsemansa avaruusnoita Rita Repulsan karanneen hän valitsi Kimberlyn yhdessä Jason Lee Scottin, Zack Taylorin, Billy Cranstonin ja Trini Kwanin kanssa suojelemaan maailmaa. Zordon antoi viisikolle voimakolikot, joiden avulla he pystyivät muuttumaan Power Rangereiksi. Zordon antoi heille myös Dinozordit, jotka yhdistämällä he pystyivät muodostamaan Megazordin ja taistelemaan sen avulla Ritan suurentamia hirviöitä vastaan. Kimberlystä tuli Vaaleanpunainen Power Ranger, joka sai ohjattavakseen Lentolisko Dinozordin. Hänellä oli henkilökohtaisena aseenaan voimajousi. Sarjan alussa Kimberly oli tyypillinen kaupunkilaistyttö, joka välitti ulkonäöstään ehkä liiankin paljon. Sarjan kuluessa hänestä kehittyi syvällinen ja hyväsydäminen ihminen. Syynä käytöksen muuttumiseen saattoi olla, kun kerran Billy ja Kimberly vaihtoivat vahingossa aivoja keskenään ja toisella kerralla he muuttuivat kovanaamoiksi juotuaan Baboon valmistamaa taikajuomaa.


title: Kimberly Hart

text: Kimberly oli taitava voimistelija ja hänet nähtiinkin usein harjoittelemassa telinevoimistelua. Hän käytti taitojaan myös taisteluissa Ritan joukkoja vastaan. Hänen taistelutyylinsä yhdisteli voimisteluliikkeitä kyynärpäillä ja jaloilla tehtyjen iskujen kanssa. Hän käytti ympäristöä ponnahduslautana iskuilleen ja välillä, jos hirviöillä oli jokin selkeä heikkous oli hirviöiden tuhoaminen täysin hänen vastuullaan. Tällaisia hirviöitä olivat muun muassa Snizard ja Terror Toad. Kimberly piti myös tanssitunteja Angel Groven nuorisokeskuksella. Hänen tunneillaan kävi välillä kuuro tyttö Melissa, jonka kanssa Kimberly pystyi sujuvasti kommunikoimaan viittomakielellä. Kimberly oli taitava useilla eri osa-alueilla. Hän suunnitteli ja valmisti kerran kukkalavan Angel Groven paraatia varten, hänen sanottiin olleen loistava huutosakin johtaja yläasteella ja hän osasi myös laulaa ja soittaa kitaraa.


title: Kimberly Hart

text: Kimberlyn läheisin ystävä oli Trini Kwan, jonka kanssa hän yritti suojella ympäristöä tuomalla sen epäkohtia esiin ja toimi kerran "isosiskoina" pienelle vallattomalle tytölle Marialle. Kun Kimberly aloitti myöhemmin puutarhanhoitokerhon, joka ei ollut kuitenkaan yhtä suosittu kuin Trinin lentopallokerho sai Lord Zedd loitsun avulla Kimberlyn vihaamaan ystäväänsä. Kimberly kuitenkin vapautui loitsusta, jonka jälkeen Kimberly ja Trini yhdessä tuhosivat Zeddin Bloom of Doom nimisen hirviön ja vannoivat olevansa elinikäisiä ystäviä. Kun Trini valittiin osallistumaan maailmanrauhankokoukseen Sveitsissä Kimberlystä tuli läheinen myös Trinin korvanneen Aisha Campbellin kanssa. He viettivät päivittäin aikaa yhdessä muun muassa ostoksia tehden.


title: Kimberly Hart

text: Kimberly ihastui heti ensisilmäyksellä Angel Groveen muuttaneeseen Tommy Oliveriin ja oli silminnähden pettynyt, kun Tommyn käytös häntä kohtaan muuttui kylmäksi ja piikitteleväksi. Hän ei tiennyt vielä silloin, että Tommy oli Ritan lumouksen alaisena hänen pahana vihreänä rangerinaan. Kun Tommy vapautui Rita Repulsan pahasta loitsusta alkoi Tommyn ja Kimberlyn välinen suhde hitaasti kehittyä. Tommy muun muassa korjasi Kimberlyn kukkalavan paraatia varten, jonka savisoturit olivat rikkoneet. Kaksikon ensisuudelma nähtiin, kun Tommy oli menettänyt vihreän rangerin voimansa ja aikoi kysyä Kimberlyä parikseen tuleviin tanssiaisiin. Skull, joka oli kovanaama Angel Groven lukiossa, oli myös ihastunut Kimberlyyn. Kimberly torjui hänen lähentelynsä aina kunnes aloitti seurustelun Tommyn kanssa. Skullilla oli vielä parikin vuotta myöhemmin tunteita Kimberlyä kohtaan, kun Kimberly ei voinut rakkaustaian alaisena vastustaa häntä. Kun loitsu murtui Kimberly pyysi käytöstään anteeksi Skullilta ja kertoi hänelle heidän kahden olevan kuitenkin ystäviä ja pyysi häntä myös tanssimaan.


title: Kimberly Hart

text: Sarjan toisella tuotantokaudella Kimberly ohjasi Firebird Thunderzordia. Kun Tommy menetti lopullisesti vihreän rangerin voimansa ja oli poissa Angel Grovesta, Kimberly ikävöi häntä usein. Kerran Lord Zedd kaappasi Kimberlyn tehdäkseen hänestä oman kuningattarensa, mutta muut rangerit pelastivat hänet. Myöhemmin Kimberly kirjaimellisesti pyörtyi onnesta, kun näki Tommyn olevan uusi valkoinen ranger. He jatkoivat suhdettaan ja kävivät usein ulkona yhdessä.


title: Kimberly Hart

text: Lord Zedd koetteli usein Tommyn ja Kimberlyn välistä suhdetta, kuten myös Kimberlyn ja Aishan välistä suhdetta, mutta laihoin tuloksin. Tommyn ja Kimberlyn välit kylmenivät hetkeksi, kun he molemmat hakivat Angel Groven lukion oppilaskunnan puheenjohtajan virkaan. Tommy kuitenkin luopui myöhemmin kisasta ja testamenttasi äänensä Kimberlyn hyväksi. Kimberly joutui usein eroon muusta ryhmästä ja vaaroille alttiiksi, mutta selvisi kuitenkin aina vastoinkäymisistään. Kimberly joutui muun muassa laskeutumaan setänsä lentokoneella, pakenemaan Samurai Fan Manilta ja Lord Zeddiltä. Hänen täytyi myös värvätä rangereiden isoisoisovanhemmat Maan ensimmäisiksi Power Rangereiksi, kun hän joutui aika-aukon kautta vuoden 1880 Angel Groveen.


title: Kimberly Hart

text: Kolmannen tuotantokauden alussa Kimberly pysyi flunssan johdosta Maassa sillä välin, kun muut rangerit vierailivat Edenoi-planeetalla auttamassa Dexiä, joka tunnettiin myös nimellä Masked Rider. Kimberly joutui kuitenkin taistelemaan yksin Repellator nimistä hirviötä vastaan flunssastaan huolimatta. Kun Rito Revolto tuhosi rangereiden Thunderzordit ja voimat täytyi Kimberlyn ja muiden rangereiden matkustaa Toivottomuuden aavikolle etsimään Ninjoria. Ninjor teki Kimberlystä Vaaleanpunaisen Ninjarangerin, jolla oli hallussaan kurjen voimat. Kimberly ohjasi uutena zordinaan Crane Ninjazordia. Vähän myöhemmin Kimberly muutti asumaan Aishan perheen luo, kun hänen äitinsä meni kihloihin ranskalaisen taidemaalarin kanssa ja muutti Ranskaan. Zedd loi Artistmole nimisen hirviön Kimberlyn isäpuolta koskeneista painajaisista, jonka jälkeen Kimberlyn täytyi pelastaa ystävänsä voittamalla hirviö taistelussa. Kimberly oli surullinen oltuaan siinä käsityksessä, että hänen äitinsä ei ehtisi jouluksi kotiin Ranskasta. Hänen äitinsä kuitenkin saapui jouluksi Yhdysvaltoihin.


title: Kimberly Hart

text: Kolmannen tuotantokauden puolivälissä Amy Jo Johnson pyysi, että Kimberly kirjoitettaisiin ulos sarjasta, koska hän halusi kohdata uusia haasteita näyttelijänurallaan. Hänen pyyntöönsä suostuttiin ja hänen hahmonsa kirjoitettiin ulos kymmenen seuraavan jakson aikana, joissa keskityttiin hänen hahmoonsa Kimberlyyn. Sarjassa Kimberly ja Aisha adoptoivat valkoisen kulkukissan, jota he kutsuivat nimellä P.C. Kissa oli todellisuudessa Ritan lumouksen alaisena ollut Katherine Hillard, joka oli saanut tehtäväkseen vakoilla rangereiden arkea. Katherine, joka oli myös kateellinen Kimberlyn ja Tommyn suhteesta, varasti vähän myöhemmin Kimberlyn ninjakolikon. Ninjakolikon oltua pahoissa käsissä Kimberly meni todella heikkoon kuntoon. Lord Zedd kaappasi Kimberlyn ja piti häntä panttivankinaan kiristääkseen rangereita. Rangerit kuitenkin saivat Kimberlyn vapaaksi ja Zordon onnistui katkaisemaan Kimberlyn yhteyden morphiointihilaan, jonka jälkeen hän sai voimansa muilta rangereilta. Tommy lohdutti Kimberlyä, kuten Kimberly oli aiemmin lohduttanut Tommyä hieman vastaavassa tilanteessa.


title: Kimberly Hart

text: Kimberly tapasi kansainvälisestikin arvostetun telinevoimistelun ammattilaisvalmentaja Gunther Schmidtin. Gunther tarjosi Kimberlylle mahdollisuutta harjoitella hänen valmennuksessaan kansainvälisten kilpailujen karsintaa varten. Sen seurauksena Kimberlyltä ei löytynyt enää aikaa täyttää hänen velvollisuuksiaan rangerina. Rita ja Zedd hyökkäsivät useissa eri paikoissa samaan aikaan, joten rangereiden oli jakauduttava pienempiin ryhmiin. Rangerit eivät pärjänneet ylivoimaa vastaan, joten Kimberlyn oli pakko keskeyttää harjoittelunsa ja auttaa ystäviään. Kimberly joutui kiireidensä takia harjoittelemaan yötä päivää ja hän lopulta pyörtyi silkasta väsymyksestä. Tilanne kuitenkin vapautti Katherinen Ritan lumouksesta, jonka jälkeen hän soitti Kimberlylle ambulanssin ja kannusti Kimberlyä jatkamaan telinevoimistelun parissa. Katherine onnistui myös hankkimaan Kimberlyn ninjakolikon takaisin. Myöhemmin Kimberly voitti kansainvälisten kilpailujen karsinnan ja Gunther Schmidt tarjosi hänelle mahdollisuutta harjoitella hänen valmennuksessaan Floridassa suuria kansainvälisiä kilpailuja varten. Ystävät kannustivat Kimberlyä suostumaan hänelle annettuun mahdollisuuteen. Kimberly suostui ja luovutti vaaleanpunaisen rangerin voimansa Katherinelle.


title: Kimberly Hart

text: Kimberly mainittiin sarjassa "Power Rangers Zeo" jaksoissa "There's No Business Like Snow Business, Osa 1-3", kun Tommy sai Angel Groven nuorisokeskukselle häneltä kirjeen. Kirjeessä Kimberly kertoi löytäneensä Floridasta uuden rakkaan ja jättävänsä Tommyn. Kimberly myös kirjoitti, että Tommy tulisi olemaan aina hänen hyvä ystävänsä ja hänelle kuin veli. Katherine ja Billy veivät masentuneen Tommyn laskettelulomalle, jotta hän saisi muuta ajateltavaa. Amy Jo Johnsonin nimi nähtiin myös jakson alussa, sillä Kimberlystä näytettiin kuvamateriaalia Tommyn muistellessa menneitä.


title: Kimberly Hart

text: Kimberly nähtiin myös siviilinä elokuvassa "Power Rangers turbovaihteella", kun hän palasi Angel Groveen yllättämään rangerit. Hän oli laitesukeltamassa yhdessä Jason Lee Scottin kanssa kunnes ilkeä avaruusmerirosvo Divatox kaappasi heidät. Divatox suunnitteli lahjoittavansa heidät uhrilahjoina tulevalle puolisolleen Maligorelle. Elokuvan loppupuolella Jason ja Kimberly pudotettiin tulivuoreen, jonka seurauksena heistä tuli pahoja. Pahana ollessaan Kimberly hyökkäsi Tommyä ja Katherinea vastaan. Rangerit vapauttivat Lerigotin, joka yhdessä vaimonsa kanssa palautti Kimberlyn ja Jasonin entiselleen. Kun rangerit olivat tuhonneet Maligoren, he ottivat Kimberlyn ja Jasonin Turbo Megazordinsa kyytiin ja lähtivät paluumatkalle kohti Angel Grovea. Elokuvan lopussa Kimberly nähtiin yleisössä seuraamassa kamppailulajiturnausta, johon Tommy, Jason ja Adam osallistuivat.


title: Kimberly Hart

text: Kimberly on mainittu lyhyesti myös televisiosarjassa "Power Rangers Dino Thunder".


title: Grand Passion

text: Grand Passion on juomasekoitus, johon kuuluu giniä, vermuttia, passionhedelmäsiirappia, sitruunamehua sekä appelsiininkuorta. Drinkin valmistuksessa käytetään tuoretta appelsiinia sekä sitruunaa.


title: Tuukka Raitala

text: Tuukka Raitala (s. 1985 Lahti) on helsinkiläinen freelancenäyttelijä/tv-juontaja/muusikko. Hän on opiskellut musiikkia Päijät-Hämeen konservatoriossa, sekä valmistunut Lahden ammattikorkeakoulun musiikkiteatterilinjalta 2009.


title: Tuukka Raitala

text: Suomen kansalle hän on tullut tutuksi Veikkaus Oy:n Keno-ohjelmasta, jota hän on juontanut vuodesta 2010. Keno-ohjelmaa esitetään Nelonen-kanavalla joka päivä klo 20:57. Raitala on esiintynyt myös televisiomainoksissa ja toiminut ääninäyttelijänä ja spiikkerinä. Tuukan #näyttelijänelämää vlogia voit seurata youtubessa: http://www.youtube.com/c/tuukkaraitalaact


title: Tuukka Raitala

text: Tuukka on naimisissa näyttelijä Raili Raitalan kanssa.Clarissa feat. Josh selvisivät aina alkukarsinnan ja semifinaalin kautta finaaliin ja sijoittuivat kilpailussa sijalle 6.


title: Alesso

text: Alessandro Lindblad (s. 7. heinäkuuta 1991 Tukholma, Ruotsi), taiteilijanimeltään Alesso, on ruotsalainen house-musiikkiin keskittynyt tuottaja ja DJ. Hän julkaisi maaliskuussa 2012 Swedish House Mafiasta tutun Sebastian Ingrosson kanssa singlen "Calling (Lose My Mind)". Kappaleella vierailee yhdysvaltalaisen rock-yhtye OneRepublicin vokalisti Ryan Tedder.


title: Tuomas Eskelinen

text: Tuomas Eskelinen (s. 28. kesäkuuta 1978 Helsinki) on suomalainen entinen jääkiekkopuolustaja. Hän pelasi urallaan SM-liigassa yhteensä 341 runkosarjaottelua tehopistein 22+72=94 ja keräten 334 jäähyminuuttia sekä 53 playoff-ottelua tehopistein 1+8=9 ja keräten 60 jäähyminuuttia. Eskelinen tunnettiin lähinnä fyysisestä pelistään ja kovasta taklauksestaan, mutta osasi pelata myös hyvää kiekollista peliä.


title: Tuomas Eskelinen

text: Eskelinen oli Karhu-Kissojen kasvatti. Hän siirtyi A-juniori-ikäisenä Jokereihin kaudeksi 1997–1998. Kauden 1998–1999 päätteeksi Eskelinen voitti A-nuorten Suomenmestaruuden. Hän toimi Jokereiden varakapteenina. Eskelinen debytoi SM-liigassa seuraavalla kaudella 1999–2000, jonka hän aloitti Jokereissa, mutta siirtyi kesken kauden Helsingin IFK:hon. Eskelisen tulokaskausi toi yhteensä 41 runkosarja- ja neljässä playoff-ottelussa kaksi syöttöpistettä. Hän pelasi kauden aikana myös kolme I-divisioonaottelua lainalla Hyvinkään Ahmoissa. Toinen liigakausi 2000–2001 meni Eskelisellä kuitenkin pilalle ja jäi vain kahdeksan runkosarjaottelun mittaiseksi polvivamman takia.


title: Tuomas Eskelinen

text: Kaudella 2001–2002 Eskelinen teki HIFK:ssa 48 runkosarjaottelussa tehot 3+11=14. Hänen liigauransa avausmaali syntyi 25. syyskuuta 2001 Saimaan Palloa vastaan. Eskelisen kausi eteni kuitenkin polvivammaa kuntouttaessa, eikä hänen polvensa ollut täydessä kunnossa. Kaudeksi 2002–2003 hän siirtyi vuoden mittaisella sopimuksella Hämeenlinnan Pallokerhoon. Eskelisen kauteen mahtui myös viiden ottelun mittainen pelikielto polvitaklauksesta, joka kohdistui Jokereiden Jussi Pesoseen 14. helmikuuta 2003 pelatussa vierasottelussa. Hän voitti kauden päätteeksi SM-pronssia. Maaliskuussa 2003 Eskelinen teki kaksivuotisen jatkosopimuksen HPK:n kanssa.


title: Tuomas Eskelinen

text: Eskelinen teki kaudella 2003–2004 lopullisen läpimurtonsa SM-liigassa ja nousi HPK:n johtavaksi puolustajaksi. Hän teki runkosarjassa 51 ottelussa tehot 8+12=20. Kaudella 2004–2005 HPK:n varakapteenina toiminut Eskelinen teki SM-liigan yhden kauden piste-ennätyksensä tehoilla 2+23=25, joilla hän jakoi puolustajien pistepörssin yhdeksännen sijan kolmen muun pelaajan kanssa. Eskelinen voitti kauden päätteeksi SM-pronssia.


title: Tuomas Eskelinen

text: Kaudeksi 2005–2006 Eskelinen siirtyi kaksivuotisella sopimuksella Espoo Bluesiin. Hänen tasonsa kuitenkin laski HPK:n jälkeen, eikä Eskelinen jatkanut johtavana kiekollisena puolustajana. Hänen jälkimmäistä kauttaan 2006–2007 haittasi myös polvivamma. Eskelinen teki kesäkuussa 2007 vuoden mittaisen sopimuksen HIFK:n kanssa, mutta hänen polvivammansa kuitenkin jatkuivat ja lopettivat Eskelisen uran jo kauden 2007–2008 kynnyksellä.


title: Tuomas Eskelinen

text: Eskelinen pelasi urallaan kuusi A-maaottelua. Hän debytoi Suomen A-maajoukkueessa 6. marraskuuta 2003 Karjala-turnauksessa Venäjää vastaan.


title: Yakov-Yan Toumarkin

text: Yakov-Yan Toumarkin (, s. 15. helmikuuta 1992 Tšeljabinsk, Venäjä) on israelilainen uimari. Hän on pituudeltaan 192 cm.


title: Yakov-Yan Toumarkin

text: Toumarkin voitti junioreiden Euroopan-mestaruuden 100 metrin selkäuinnissa Helsingissä 2010 ajalla 55,20 ja sai lisäksi pronssia 200 metrin selkäuinnissa. Singaporen nuorten olympialaisissa hän sijoittui samana vuonna toiseksi sekä 100 että 200 metrin selkäuinnissa. Eindhovenin lyhyen radan EM-kilpailuissa 2010 hän sijoittui 200 metrin selkäuinnissa kuudenneksi. Vuonna 2011 hän karsiutui Shanghain MM-kilpailuissa 200 metrin selkäuinnin välierissä ja sijoittui samalla matkalla viidenneksi Szczecinin lyhyen radan EM-kilpailuissa 2011.


title: Yakov-Yan Toumarkin

text: Toumarkin saavutti Debrecenin pitkän radan EM-kilpailuissa 2012 pronssia 100 metrin selkäuinnissa ajalla 54,14 ja 200 metrin selkäuinnissa ajalla 1.57,35. Lontoon olympialaisissa hän sijoittui 200 metrin selkäuinnissa seitsemänneksi ja Herningin lyhyen radan EM-kilpailuissa 2013 neljänneksi. Dohan lyhyen radan MM-kilpailuissa 2014 hän oli 200 metrin sekauinnissa kahdeksas. Kazanin MM-kilpailuissa 2015 hän karsiutui 100 metrin selkäuinnin ja 200 metrin sekauinnin välierissä.


title: Yakov-Yan Toumarkin

text: Toumarkin saavutti Netanyan lyhyen radan EM-kilpailuissa 2015 hopeaa 200 metrin selkäuinnissa ajalla 1.49,84 ja 100 metrin sekauinnissa ajalla 52,62. Lontoon EM-kilpailuissa 2016 hän sai hopeaa 200 metrin selkäuinnissa ajalla 1.56,97 ja oli kuudes 100 metrin selkäuinnissa.


title: Nguse Tesfaldet

text: Nguse Tesfaldet Amlosom (s. 10. marraskuuta 1986 Asmara) on eritrealainen yleisurheilija. Hän osallistui vuoden 2012 kesäolympialaisiin Lontoossa, jossa hän sijoittui 15. sijalle miesten 10 000 metrin juoksussa ajalla 27.56,78. Moskovan MM-kilpailuissa 2013 hän oli samalla matkalla kahdeksas, Pekingin MM-kilpailuissa 2015 13:s ja Rio de Janeiron olympialaisissa 2016 yhdeksäs. Lontoon MM-kilpailuissa 2017 hän keskeytti.


title: Nguse Tesfaldet

text: Puolimaratonin maailmanmestaruuskilpailuissa Amsolom oli 2014 viides ja voitti joukkuekilpailussa kultaa sekä 2016 henkilökohtaisessa kilpailussa 13:s ja joukkuekilpailussa pronssilla. Hän voitti 10 000 metriä Afrikan-mestaruuskilpailuissa vuonna 2014.


title: Määräaikaistili

text: Määräaikaistili on pankkitili, jolle tehtyä määräaikaistalletusta ei yleensä voi nostaa kesken talletusajan. Määräaikaistilille tehdään ennalta määritellyksi ajaksi talletus, jonka määrä pysyy muuttumattomana koko talletusajan.


title: Määräaikaistili

text: Määräaikaistalletusten pituus vaihtelee Suomessa kuukaudesta kymmeneen vuoteen. Vaikka määräaikaistalletusta ei lähtökohtaisesti voi purkaa kesken talletusajan, sopimusehdoissa voidaan kuitenkin määrätä, millä ehdoilla varat voi nostaa. Tällöin tilille ei yleensä makseta sovitun suuruista korkoa tai korkoa lainkaan.


title: Määräaikaistili

text: Määräaikaistilille maksetaan ennalta sovittua korkoa. Korkoprosentti on usein sitä korkeampi, mitä suuremmasta ja pidempiaikaisesta talletuksesta on kyse. Talletuksen reaalikorko riippuu talletuskoron lisäksi inflaatiosta.